open-index/open-wikipedia-markdown huggingface dataset:
సుబ్రహ్మణ్యపురం (2018 సినిమా)

**సుబ్రహ్మణ్యపురం***,* 2018 డిసెంబరు 7న విడుదలైన తెలుగు మిస్టరీ థ్రిల్లర్ సినిమా. సుధాకర్ ఇంపెక్స్ ఐపిఎల్, టారస్ సినీకార్ప్ బ్యానర్లలో బీరం సుధాకరరెడ్డి, ధీరజ్ బొగ్గరం నిర్మించిన ఈ సినిమాకి ధీరేంద్ర సంతోష్ జాగర్లపూడి దర్శకత్వం వహించాడు. ఇందులో సుమంత్, ఈషా రెబ్బ, సాయి కుమార్, సురేష్ తదితరులు నటించగా, శేఖర్ చంద్ర సంగీతం అందించాడు.

## నటవర్గం

* సుమంత్ (కార్తీక్‌)
* ఈషా రెబ్బ (ప్రియ)
* సాయి కుమార్ (ఆయుష్మాన్) 
* సురేష్ (వర్మ)
* సూర్య
* రఘునాథ రెడ్డి
* అమిత్ శర్మ
* వజ్జ వెంకట గిరిధర్
* భద్రమ్
* జోష్ రవి
* హర్షిణి
*టిఎన్ఆర్

## నిర్మాణం
2018 ఫిబ్రవరిలో దర్శకుడు, సుమంత్‌కు కథను వివరించాడు. ఈ సినిమాలో సుమంత్ నాస్తికుడిగా నటించాడు. ఇది సుమంత్ 25వ సినిమా. 2018 మార్చిలో ఉగాది పండుగ సందర్భంగా ఈ సినిమా ప్రారంభించబడి, తూర్పు గోదావరి, హైదరాబాదులోని శ్రీరామపురంలో షూటింగ్ జరుపుకుంది. 2018 జూలైలో సినిమా ఫస్ట్ లుక్ విడుదలయింది. ఆగస్టులో దాదాపు యాభై శాతం షూటింగ్ పూర్తిచేసుకుంది. ఈ సినిమాలోని కొన్ని సన్నివేశాలకు రానా దగ్గుబాటి వాయిస్ ఓవర్ ఇచ్చాడు. 2018 అక్టోబరు‌లో షూటింగ్ పూర్తయింది. అక్టోబరు చివరలో దసరా పండుగ సందర్భంగా టీజర్ విడుదలయింది. నవంబరు‌లో సినిమా ట్రైలర్ విడుదలయింది.

## పాటలు
ఈ సినిమాలోని పాటలను శేఖర్ చంద్ర స్వరపరిచాడు.

* "ఈ రోజిలా" (రచన: సురేష్ బానిసెట్టి, గానం: అనురాగ్ కులకర్ణి, నూతన)
* "స్నేహం" (రచన: పుర్ణాచారి, గానం: ధనుంజయ్) 
* "సాహో షణ్ముఖ" (రచన: జొన్నవితుల రామలింగేశ్వర రావు, గానం: ఎస్పీ బాలసుబ్రహ్మణ్యం)

## స్పందన
123తెలుగు.కామ్ ఈ సినిమాకి 3/5 రేటింగ్ ఇచ్చింది. ది ''హిందూ''  పత్రిక ఈ సినిమాకి మిశ్రమ సమీక్ష ఇచ్చింది. *[[టైమ్స్ ఆఫ్ ఇండియా]]* ఈ చిత్రానికి 2.5/5 ఇచ్చింది.

## మూలాలు

## బయటి లింకులు
* 

వర్గం:2018 తెలుగు సినిమాలు
వర్గం:సుమంత్ నటించిన సినిమాలు
వర్గం:సాయి కుమార్ నటించిన సినిమాలు
వర్గం:సురేష్ నటించిన సినిమాలు
వర్గం:తెలుగు థ్రిల్లర్ సినిమాలు
విఎన్ఆర్ విజ్ఞాన జ్యోతి ఇన్స్టిట్యూట్ ఆఫ్ ఇంజనీరింగ్, టెక్నాలజీ కళాశాల

వల్లూరుపల్లి నాగేశ్వర్రావు విజ్ఞాన జ్యోతి ఇన్స్టిట్యూట్ ఆఫ్ ఇంజనీరింగ్ అండ్ టెక్నాలజీ ( వి.యన్.ఆర్. కళాశాల,  విజ్ఞాన జ్యోతి ఇంజనీరింగ్ కళాశాల, VNRVJIET) హైదరాబాద్ నగరంలోని  యూనివర్సిటీ గ్రాంట్స్ కమిషన్‌ (యూజీసీ) నుండి స్వయం ప్రతిపత్తి హోదా పొందిన ఇంజనీరింగ్ కళాశాల. ఇది అఖిల భారత సాంకేతిక విద్యామండలి (ఎఐసిటిఇ) చే గుర్తించబడింది. ఇది జవహర్ లాల్ నెహ్రూ సాంకేతిక విశ్వవిద్యాలయానికి అనుబంధ కళాశాలగా ఉంది. 

2020 ఎన్‌ఐఆర్‌ఎఫ్ (NIRF) ర్యాంకింగ్స్ ప్రకారం, ఇంజనీరింగ్ విభాగంలో ఈ కళాశాల 127 వ స్థానంలో నిలిచింది. నేషనల్‌ అసెస్‌మెంట్‌ అండ్‌ అక్రెడిటేషన్‌ కౌన్సిల్‌ (న్యాక్‌) అక్రెడిటేషన్ రెండవ చక్రంలో ఈ  కళాశాల NAAC 3.73 / 4  గ్రేడింగ్ ను పొందింది. 

ఈ కళాశాలలోని డిగ్రీ కోర్సులు IT  నేషనల్ బోర్డ్ ఆఫ్ అక్రిడిటేషన్ (NBA) న్యూఢిల్లీ ద్వారా 2008 నుంచి గుర్తింపు పొందాయి.   

## చరిత్ర
ఇది 1995 లో  "విజ్ఞాన జ్యోతి"ఎడ్యుకేషన్ సొసైటీ  ద్వారా లాభాపేక్ష లేని సంస్థగా స్థాపించబడింది. ఈ కళాశాల ప్రాధమికంగా బి.టెక్ కళాశాలగా ప్రారంభమైంది. 2003 నుండి  ఈ సంస్థ మాస్టర్ ఆఫ్ టెక్నాలజీ( M.Tech ) డిగ్రీ  కోర్సులు  ప్రారంభించింది.

## విభాగాలు
ఆటోమొబైల్, సివిల్,  కంప్యూటర్ సైన్స్ & ఇంజనీరింగ్, ఎలక్ట్రికల్ & ఎలక్ట్రానిక్స్, ఎలక్ట్రానిక్స్ & కమ్యూనికేషన్, ఎలక్ట్రానిక్స్  & ఇన్‌స్ట్రుమెంటేషన్, ఇన్ఫర్మేషన్ టెక్నాలజీ, మెకానికల్, హ్యుమానిటీస్ అండ్ సైన్సెస్ విభాగాలున్నాయి. 2025 లో రోబోటిక్స్, బయోటెక్నాలజీ, VLSI వంటి కొత్త కోర్సులను జోడించారు.

## ప్రవేశాలు
### డిప్లొమా
ఈ సంస్థ 2009 సంవత్సరం నుండి రెండవ షిఫ్ట్ ప్రాతిపదికన తన 3 సంవత్సరాల పాలిటెక్నిక్ కోర్సులను ప్రారంభించింది. విద్యార్థులు  పాలిసెట్ (POLYCET) ప్రవేశ పరీక్ష ద్వారా ప్రవేశం పొందుతారు.
### డిగ్రీ
బి.టెక్  ప్రవేశాలు రెండు కేటగిరీలుగా అందించబడతాయి. కేటగిరీ ఎ సీట్లను రాష్ట్ర స్థాయి ప్రవేశ పరీక్ష (TS EAMCET) ఫలితాల ఆధారంగా భర్తీ చేస్తారు.  కేటగిరీ బి సీట్లను ఎన్ ఆర్ ఐ కోటా ద్వారా లేదా ఇతర రాష్ట్ర లేదా జాతీయ స్థాయి ప్రవేశ పరీక్షల (జేఈఈ మెయిన్స్) ఆధారంగా భర్తీ చేస్తారు. డిప్లొమా చదివిన వారు,  సమాంతర చేరిక పథకం (లేటరల్ ఎంట్రీ స్కీం) కింద ఈసెట్ (TS ECET) ఫలితాల ఆధారంగా  బి. టెక్ కోర్సు  రెండో సంవత్సరంలో చేరవచ్చు.

### పర్యావరణం
కళాశాల క్యాంపస్‌లో పర్యావరణ పరిరక్షణ వ్యర్థ పదార్థాల నిర్వహణ పద్ధతులను ప్రోత్సహించేందుకు ఎకోవానీ వేస్ట్ మేనేజ్‌మెంట్ తో ఒప్పందం ఉన్నది.

## మూలాలు


వర్గం:తెలంగాణ విద్యాసంస్థలు
వర్గం:కళాశాలలు
వర్గం:తెలంగాణ కళాశాలలు
అమెరికాస్

**అమెరికాస్** లేదా **అమెరికా** అంటే ఉత్తర అమెరికా, దక్షిణ అమెరికా కలిసిఉన్న భూభాగం. ఇది భూమి పశ్చిమార్ధ గోళంలో సింహభాగాన్ని ఆక్రమిస్తుంది. దీన్నే *కొత్త ప్రపంచం* అని కూడా పిలుస్తారు.

అమెరికాస్ లో ఉన్న దీవులను కూడా కలుపుకుంటే భూమి మొత్తం ఉపరితలంలో 8 శాతాన్ని, నేల భాగంలో 28.4 శాతాన్ని ఆక్రమిస్తుంది. దీని స్థలాకృతిలో పశ్చిమ తీరం వెంబడి పొడవైన పర్వతాల శ్రేణి, తూర్పు వైపు అమెజాన్ నది, సెయింట్ లారెన్స్ నది, పెద్ద పెద్ద సరస్సుల,  మిస్సిస్సిపి, లా ప్లేటా నదుల పరీవాహక ప్రాంతాలు ఉన్నాయి. అమెరికా ఉత్తరం నుంచి దక్షిణం దాకా 14000 కి.మీ విస్తరించి ఉన్నందున ఇక్కడి వాతావరణం, జీవావరణం వివిధ ప్రాంతాల్లో వైవిధ్యభరితంగా ఉంటాయి. ఉత్తర కెనడా, గ్రీన్ ల్యాండ్, అలస్కా లోని మంచుతో కూడిన టండ్రాలు నుంచి మధ్య అమెరికా, దక్షిణ అమెరికాలలో ఉష్ణమండల అరణ్యాల దాకా ఉన్నాయి.

42 వేల సంవత్సరాల పూర్వం నుంచి 17 వేల సంవత్సరాల మధ్యలో ఆసియా నుంచి ఇక్కడికి వచ్చి ప్రజలు స్థిరపడ్డారు. తర్వాత నా-డెనీ మాట్లాడే మరికొంత మంది ప్రజలు ఆసియా నుంచే వలసవచ్చారు. సుమారు సా.పూ 3500 ప్రాంతంలో నియో ఆర్కిటిక్ ప్రాంతానికి వచ్చిన ఇన్యూట్ ప్రజల వలసతో అమెరికా దేశీయ ప్రజల స్థిర నివాసం ఏర్పడ్డట్టే.

అమెరికాలో యూరప్ నుంచి వలస వచ్చిన మొట్టమొదటి వాడు నార్స్ అన్వేషకుడు అయిన లీఫ్ ఎరిక్సన్. కానీ వీరి నివాసం ఎంతో కాలం సాగలేదు. కొంతకాలానికి ఈ నివాసాలు పాడుబడిపోయాయి.

## మూలాలు

వర్గం:ప్రపంచం
వర్గం:అమెరికా
ముమ్మిడివరం నగరపంచాయితీ

**ముమ్మిడివరం నగరపంచాయితీ**, ఆంధ్రప్రదేశ్ రాష్ట్రం, కోనసీమ జిల్లాకు చెందిన ముమ్మిడివరం పట్టణ స్థానిక స్వపరిపాలనా సంస్థ. ఈ పురపాలక సంఘం అమలాపురం లోక్‌సభ నియోజకవర్గంలోని, ముమ్మిడివరం శాసనసభ నియోజకవర్గం పరిధికి చెందిన నగరపంచాయితీ.

## చరిత్ర
ఈ నగర పంచాయతీ సమీప పట్టణమైన అమలాపురం నుండి 15 కి. మీ. దూరంలో ఉంది. 1969 సంవత్సరం వరకు ముమ్మిడివరం అమలాపురం తాలుకాలో ఉండేది. తరువాతి కాలంలో మండలాలు ఏర్పాటులో ముమ్మిడివరానికి మండల ప్రతిపత్తి కల్పించబడింది. 2011 జూన్ 23 న గ్రామ పంచాయతీ నుండి నగరపంచాయతీకి అప్‌గ్రేడ్ చేయబడింది 

## భౌగోళికం
ముమ్మిడివరం . వద్ద ఉంది.సముద్రమట్టానికి మూడు అడుగుల ఎత్తులో ఉంది.

## జనాభా గణాంకాలు
ఈ నగర పంచాయతీని 20 ఎన్నికల వార్డులుగా విభజించారు. దీనికి ప్రతి 5 సంవత్సరాలకు ఒకసారి ఎన్నికలు జరుగుతాయి.2011 జనాభా లెక్కల ప్రకారం 23732 మంది జనాభా ఉండగా అందులో పురుషులు 11733, మహిళలు 11999 మంది ఉన్నారు. ఈ నగర పంచాయతీ పరిధిలో మొత్తం 6560 ఇండ్లు కలిగిఉన్నాయి. 0-6 సంవత్సరాల వయస్సు గల పిల్లల జనాభా 2080 ఉన్నారు. అక్షరాస్యత రేటు 80.33% ఉండగా, పురుష జనాభాలో 85% ఉండగా, స్త్రీ జనాభాలో 75% అక్షరాస్యులు ఉన్నారు.

## ప్రస్తుత చైర్‌పర్సన్, వైస్ చైర్మన్
ప్రస్తుత చైర్‌పర్సన్ గా బి.వి రమణ పనిచేస్తున్నాడు.

## ఇతర వివరాలు
ఈ పురపాలక సంఘంలో 6560 గృహాలు ఉన్నాయి.ఒక ప్రభుత్వ ఆసుపత్రి ఉంది.5 ఇ-సేవా కేంద్రాలు,2 ఉన్నత పాఠశాలలు,23 ప్రాథమిక పాఠశాలలు, ఒక మార్కెట్టు ఉన్నాయి.

## మూలాలు

## వెలుపలి లంకెలు

వర్గం:స్థానిక స్వపరిపాలన సంస్థలు
వర్గం:కోనసీమ జిల్లా నగరపంచాయితీలు
గోకరాజు రంగరాజు ఇన్స్టిట్యూట్ ఆఫ్ ఇంజనీరింగ్ & టెక్నాలజీ

**గోకరాజు రంగరాజు ఇన్‌స్టిట్యూట్ ఆఫ్ ఇంజనీరింగ్ & టెక్నాలజీ** (దీనిని GRIET అని కూడా పిలుస్తారు) హైదరాబాద్ నగరంలోని ఒక ఇంజనీరింగ్ కళాశాల. ఇది అఖిల భారత సాంకేతిక విద్యామండలి (ఎఐసిటిఇ) చే ఆమోదించబడిన స్వయం ప్రతిపత్తి హోదా కలిగిన కళాశాల. ఈ ఇంజనీరింగ్ కళాశాల నేషనల్ బోర్డ్ ఆఫ్ అక్రిడిటేషన్ (NBA) చేత 'ఎ' గ్రేడ్ గుర్తింపు పొందింది. ఈ కళాశాల హైదరాబాద్ లోని జవహర్ లాల్ నెహ్రూ సాంకేతిక విశ్వవిద్యాలయానికి అనుబంధ కళాశాలగా ఉంది.

2020 ఎన్‌ఐఆర్‌ఎఫ్(NIRF) ర్యాంకింగ్స్ ప్రకారం, GRIET ఇంజనీరింగ్ విభాగంలో 172 వ స్థానంలో నిలిచింది.

## చరిత్ర
గోకరాజు రంగరాజు ఇన్స్టిట్యూట్ ఆఫ్ ఇంజనీరింగ్ & టెక్నాలజీ(GRIET) కళాశాల 1997 లో గోకరాజు రంగరాజు ఎడ్యుకేషనల్ సొసైటీ ఆధ్వర్యంలో స్థాపించబడింది, దీనిని GRIET చైర్మన్ డా|| గోకరాజు గంగ రాజు స్థాపించారు.

## విభాగాలు
ఈ కళాశాలలో  తొమ్మిది విభాగాలు ఉన్నాయి:

### అండర్ గ్రాడ్యుయేట్ కోర్సులు
* బేసిక్ సైన్సెస్
* బయోటెక్నాలజీ 
* సివిల్ ఇంజనీరింగ్
* కంప్యూటర్ సైన్స్ & ఇంజనీరింగ్
* ఎలక్ట్రికల్ ఇంజనీరింగ్
* ఎలక్ట్రానిక్స్ & కమ్యూనికేషన్ ఇంజనీరింగ్
* ఇన్ఫర్మేషన్ టెక్నాలజీ
* మెకానికల్ ఇంజనీరింగ్

### పోస్ట్ గ్రాడ్యుయేట్ కోర్సులు
* M.Tech VLSI
* M.Tech CSE
* M.Tech సాఫ్ట్‌వేర్ ఇంజనీరింగ్
* M.Tech పవర్ ఎలక్ట్రానిక్స్
* M.Tech డిజైన్ ఫర్ మ్యానుఫ్యాక్చరింగ్
* M.Tech  ఎంబెడెడ్  సిస్టమ్స్
* ఎంబిఎ
* ఎంసిఎ

ఈ కళాశాలలో 2009లో IEEE సెంటర్ ఆఫ్ ఎక్సలెన్స్  స్థాపించబడింది.

ఇనిస్టిట్యూట్ లో ఈ దిగువ పేర్కొన్న ప్రత్యేక విభాగాలు ఉన్నాయి:

* స్కూల్ ఆఫ్ ఎలక్ట్రికల్ సైన్సెస్
* స్కూల్ ఆఫ్ కంప్యూటింగ్ టెక్నాలజీస్

## గ్రంథాలయం
1997లో కళాశాల స్థాపించిన సంవత్సరంలో  గ్రంథాలయాన్ని  ప్రారంభించారు. ఈ గ్రంధాలయం విద్యార్థులకు, పరిశోధన పండితులకు (రీసెర్చ్ స్కాలర్లు) అలాగే  కళాశాల ఉపాధ్యాయులకు, సిబ్బందికి  అధ్యయనం చెయ్యడానికి అలాగే పరిశోధనలు గావించడానికి అందుబాటులో ఉంటుంది.

ఈ గ్రంధాలయ సేకరణలో 9000 శీర్షికలు, 300 బ్యాక్ వాల్యూమ్స్ రీసెర్చ్ జర్నల్స్ ఇంకా  600 ప్రాజెక్ట్ రిపోర్టులతో 78,000 పుస్తకాలు ఉన్నాయి. ఇక్కడ  250 జాతీయ, అంతర్జాతీయ పరిశోధనా జర్నల్స్ అందుబాటులో ఉంటాయి. ఈ గ్రంథాలయంలో ఆడియో విజువల్ వనరుల సౌకర్యం కూడా ఉంది.

## మూలాలు


వర్గం:తెలంగాణ విద్యాసంస్థలు
అర్మేనియన్ స్మశానవాటిక (హైదరాబాదు)

**అర్మేనియన్ స్మశానవాటిక** (ఉప్పుగూడ అర్మేనియన్ స్మశానవాటిక), తెలంగాణ రాష్ట్ర రాజధాని హైదరాబాదులోని ఉప్పుగూడలో ఉన్న స్మశానవాటిక. కుతుబ్ షాహీ కాలానికి చెందిన ఈ స్మశానవాటిక, మూడు వందల సంవత్సరాల పూర్వం ఏర్పాటుచేయబడింది.

## స్మశానవాటిక
ఇక్కడ అర్మేనియన్ స్మశానాలు, చర్చియార్డ్ ఉన్నాయి. ఈ స్మశానవాటికలో మొత్తం 19మంది అర్మేనియన్లను ఖననం చేశారు. వారిలో రెవ్ జోహన్నెస్ (1680), రెవ్ సైమన్ (1724) అనే ఇద్దరు పూజారులు కూడా ఉన్నారు. హైదరాబాదు నగరంతో అర్మేనియన్లకు ఉన్న సంబంధానికి ఇదే చివరి గుర్తు.

హైదరాబాదులో అర్మేనియన్ స్థావరం కూడా ఉంది. హైదరాబాద్‌లోని అర్మేనియన్ సమాజం హోలీ ఎట్చ్మియాడ్జిన్ నుండి పోంటిఫికల్ బుల్‌ను అందుకుంది. హైదరాబాదులో నివసిస్తున్న డచ్, ఆంగ్లేయులకు ప్రత్యేకమైన స్మశానవాటిక లేకపోవడంతో ఈ స్మశానవాటికను పంచుకున్నారు.

## పరిరక్షణ
భారత పురావస్తు ప్రదేశాల స్మారక చిహ్నం, చట్టం (1960) ప్రకారం ఈ శ్మశానవాటికను పురావస్తు శాఖ పరిరక్షిస్తోంది. నివాసితుల నిర్లక్ష్యం, బాధ్యతారాహిత్యం కారణంగా ఇది దాదాపుగా క్షీణదశలో ఉంది.

## మూలాలు

## బయటి లింకులు
* స్మశానవాటిక చిత్రం .
* స్మశానవాటిక ప్రస్తుత పరిస్థితి, చిత్రం .
* పుస్తక మూలం
* భారతదేశంలో అర్మేనియన్ స్థావరం

వర్గం:హైదరాబాదు
బి.వి.రామన్

**బి.వి.సుబ్రహ్మణ్య రామన్**(1921-2006) ఒక కర్ణాటక సంగీత విద్వాంసుడు. ఇతడు తన కవల సోదరుడు బి.వి.లక్ష్మణన్(1921-1996)‌తో కలిసి ఆరు దశాబ్దాలకు పైగా కర్ణాటక సంగీత రంగంలో కృషిచేశాడు. 

## విశేషాలు
ఇతడు ఆంధ్రప్రదేశ్ రాష్ట్రం, అనంతపురం జిల్లా గుత్తి పట్టణంలో 1921లో జన్మించాడు. ఇతని కుటుంబం తమిళనాడు రాష్ట్రంలోని ఈరోడ్‌కు సమీపంలో ఉన్న భవాని గ్రామానికి చెందినది. ఇతని తండ్రి బి.వి.సుబ్రహ్మణ్య అయ్యర్ అప్పుడు గుత్తిలో డిప్యుటీ కలెక్టర్‌గా పనిచేసేవాడు. ఇతడు 1943లో అన్నామలై విశ్వవిద్యాలయం నుండి సంగీతభూషణ పట్టా తీసుకున్నాడు. ఇతడు, ఇతని సోదరుడు బి.వి.లక్ష్మణన్ కలిసి టైగర్ వరదాచారి వద్ద గురుకుల పద్ధతిలో సంగీత శిక్షణ పొందాడు. వీరు సంప్రదాయ పద్ధతిలో సంగీతం నేర్చుకున్నా తమకంటూ ఒక కొత్త బాణీని అలవరించుకున్నారు. వీరు ఛాయాగౌళ రాగం, సుప్రదీప రాగం వంటి అరుదైన రాగాలలో ఆలపించడంలో పేరుగడించారు. కంచి కామకోటి పీఠానికి ఆస్థాన విద్వాంసులుగా పనిచేశారు. ఈ కవల సోదరులు మనమదురై పట్టణంలో పాతిక సంవత్సరాలకు పైగా ప్రతియేటా "సదాశివ బ్రహ్మేంద సంగీతోత్సవాల"ను ఘనంగా నిర్వహించారు.

రామన్ గాయకుడిగా, స్వరకర్తగా, గురువుగా సంగీత సేవ చేశాడు. 1943 నుండి ఇతడు ఆకాశవాణిలో అనేక సంగీత కార్యక్రమాలను ఇచ్చాడు. అనేక వర్ణాలను, కృతులను, తిల్లానాలను స్వరపరిచాడు. ఎందరో విద్యార్థులను సంగీత కళాకారులుగా తీర్చిదిద్దాడు. తన సోదరునితో కలిసి అనేక గ్రామఫోన్ రికార్డులను, కేసెట్లను విడుదల చేశాడు.  

## పురస్కారాలు
ఇతడికి అనేక పురస్కారాలు లభించాయి. మద్రాసు సంగీత నాటక అకాడమీ "సంగీత కళాచార్య" బిరుదును ప్రదానం చేసింది. 1998వ సంవత్సరానికి కేంద్ర సంగీత నాటక అకాడమీ ఇతనికి కర్ణాటక సంగీతం గాత్ర విభాగంలో అవార్డును ఇచ్చింది. ఇంకా ఇతనికి "సంగీత జ్యోతి", "సంగీత జ్ఞానమణి", "గానకళా విశారద", "రామనామ గానరత్న", "ఇసై కాదల్" మొదలైన బిరుదులు ఉన్నాయి. 

## మరణం
ఇతడు తన 86వ యేట చెన్నైలో 2006, నవంబరు 27వ తేదీన మరణించాడు.  
## మూలాలు

వర్గం:1921 జననాలు
వర్గం:సంగీత నాటక అకాడమీ అవార్డు గ్రహీతలు
వర్గం:కర్ణాటక సంగీత విద్వాంసులు
వర్గం:2006 మరణాలు
టి.ఆర్.సుబ్రహ్మణ్యం

**టి.ఆర్.సుబ్రహ్మణ్యం** (20 సెప్టెంబరు 1929 – 4 అక్టోబరు 2013) కర్ణాటక సంగీత గాత్ర విద్వాంసుడు.

## ఆరంభ జీవితం, విద్యాభ్యాసం
ఇతడు ఒక మధ్యతరగతి ఉమ్మడి కుటుంబంలో 1929, సెప్టెంబరు 20వ తేదీన జన్మించాడు. ఇతని తండ్రి రాజగోపాల అయ్యర్ ఇండియన్ మ్యూచువల్ లైఫ్ ఇన్స్యూరెన్స్ లిమిటెడ్‌లో పనిచేసేవాడు. అతడు తరచూ బదిలీ అయ్యేవాడు. అతడు సంగీతాభిమాని కావడం వల్ల ఇతని ఇంటికి మదురై మణి అయ్యర్, సెమ్మంగుడి శ్రీనివాస అయ్యర్, అరియకుడి రామానుజ అయ్యంగార్ వంటి మహామహులైన సంగీత విద్వాంసులు హాజరై వీరి ఆతిథ్యం స్వీకరించేవారు. ఇతని తండ్రి ఉద్యోగరీత్యా  మాయవరం, కుంభకోణం, తిరునల్వేలి మొదలైన ప్రదేశాలలో ఇతని విద్యాభ్యాసం జరిగింది. మాయవరంలో ఇతడు శివరామ అయ్యర్ వద్ద సంగీతం నేర్చుకున్నాడు. తిరునల్వేలిలో ఎ.డి.రాజగోపాల అయ్యర్, సీతారామ భాగవతార్లు ఇతని సంగీత గురువులు. ఇతని సోదరి రాధ కూడా సంగీతం ఇంటివద్దనే అభ్యసించింది. తరువాత ఇతడు ముసిరి సుబ్రహ్మణ్య అయ్యర్ వద్ద శిక్షణ పొందాడు. ఆ తరువాత మద్రాసు ప్రభుత్వ సంగీత కళాశాలలో గాత్ర సంగీతము, మృదంగము చదువుకున్నాడు. 1964-1994 మధ్య కాలంలో ఇతడు ఢిల్లీ విశ్వవిద్యాలయంలో కర్ణాటక సంగీతం బోధించాడు. ఉత్తర భారతదేశంలో కర్ణాటక సంగీతానికి విశేష ప్రచారం కల్పించాడు. ఇతడు పల్లవులపై రెండు సంపుటాల గ్రంథం రచించాడు. కర్ణాటక సంగీతానికి సంబంధించి దృశ్య శ్రవణ పాఠ్యాంశాలను తయారు చేశాడు.

ఇతడు 19యేళ్ళ వయసులో ఉన్నప్పుడు మద్రాసు సంగీత అకాడమీ వారు నిర్వహించిన ఒక సంగీత పోటీలో ఒక పల్లవిని పరీక్షకులు అడిగిన రాగంలో,అడిగిన తాళంలో పాడి వినిపించి వారి మెప్పును పొంది ప్రథమ స్థానం సంపాదించాడు.

ఇతడు ఆంగ్లంలో స్నాతకోత్తర పట్టభద్రుడు. బహుభాషా పండితుడు. ఇతనికి తెలుగు భాషలో ఉన్న పరిజ్ఞానం త్యాగరాజకృతులు ఆలపించడంలో తోడ్పడింది. ఇతడు సంగీతంలో రెండు పి.హెచ్.డి. పట్టాలు పొందాడు.

## అవార్డులు
* మద్రాసు సంగీత అకాడమీ నుండి "సంగీత కళాచార్య" పురస్కారం.
* కేంద్ర సంగీత నాటక అకాడమీ నుండి 2002లో కర్ణాటక సంగీతం గాత్ర విభాగంలో సంగీత నాటక అకాడమీ అవార్డు.

## మూలాలు

వర్గం:1929 జననాలు
వర్గం:2013 మరణాలు
వర్గం:కర్ణాటక సంగీత విద్వాంసులు
వర్గం:సంగీత నాటక అకాడమీ అవార్డు గ్రహీతలు
పోర్చుగీసు భాష

**పోర్చుగీసు భాష** ఐరోపాలోని ఐబీరియన్ ద్వీపకల్పంలో ప్రారంభమైన రొమాన్స్ భాష. ఇది పోర్చుగల్, అంగోలా, మొజాంబిక్, గిని బిసౌ, కేప్ వర్డీ, బ్రెజిల్ దేశాల్లో ఏకైక అధికారిక భాష. వలసల కాలంలో ఈ భాష ప్రపంచమంతా వ్యాపించింది. పోర్చుగీసు మాట్లాడే వ్యక్తులను, దేశాలను *ల్యూసోఫోను* లంటారు.

పోర్చుగీసు భాషను ప్రపంచ వ్యాప్తంగా సుమారు 25 కోట్ల మందికిపైగా మాట్లాడుతున్నారు. వీరిలో పోర్చుగీసు మాతృభాషగా కలిగినవారు 21 నుంచి 22 కోట్లమంది కాగా మిగతా వారు ద్వితీయ భాషగా మాట్లాడేవారు. ప్రపంచ వ్యాప్తంగా అత్యధికంగా మాట్లాడే భాషల్లో ఇది ఆరోస్థానంలో ఉంది. ఐరోపాలో అత్యధిక మంది మాతృభాషగా కలిగిన జాబితాలో మూడో స్థానంలో ఉంది. ఇది దక్షిణ అమెరికాలోనే కాక దక్షిణార్ధ గోళంలోనే అత్యధిక మంది మాట్లాడే భాష. లాటిన్ అమెరికాలో స్పానిష్ తర్వాత అత్యధికులు మాట్లాడే భాష పోర్చుగీసు. ఆఫ్రికాలో ఎక్కువగా ఉపయోగించే మొదటి పది భాషల్లో ఒకటి. యూరోపియన్ యూనియన్, *మెర్కోసూర్*, *ఆర్గనైజేషన్ ఆఫ్ అమెరికన్ స్టేట్స్*, *ఎకనామిక్ కమ్యూనిటీ ఆఫ్ వెస్ట్ ఆఫ్రికన్ స్టేట్స్*, *ఆఫ్రికన్ యూనియన్*, ల్యూసోఫోన్ దేశాలన్నీ కలిసి ఏర్పాటు చేసిన *కమ్యూనిటీ ఆఫ్ పోర్చుగీస్ లాంగ్వేజ్ కంట్రీస్* గుర్తించిన అధికారిక భాషల్లో ఒకటి. 1997లో జరిపిన ఒక అధ్యయనం ప్రకారం ప్రపంచంలో అత్యంత ప్రభావవంతమైన పది భాషల్లో ఇది కూడా ఒకటి.

## మూలాలు

వర్గం:ప్రపంచ భాషలు
త్రిచూర్ వి.రామచంద్రన్

**త్రిచూర్ వి.రామచంద్రన్**(జననం 1940) ఒక కర్ణాటక గాత్ర సంగీత విద్వాంసుడు.  ఇతనికి 2003లో భారత ప్రభుత్వం పద్మభూషణ్ పురస్కారం ఇచ్చి సత్కరించింది. 
## విశేషాలు

ఇతడు కొచ్చిన్ రాజ్యానికి( ప్రస్తుతం కేరళ రాష్ట్రం) చెందిన త్రిచూర్ పట్టణంలో 1940, ఆగస్టు 9న జన్మించాడు. ఇతడు జి.ఎన్.బాలసుబ్రమణియం వద్ద సంగీతం నేర్చుకున్నాడు. ఇతడు తన 14వయేటనే తొలి సంగీత కచేరీ ఇచ్చాడు. తరువాత భారత ప్రభుత్వం వారి సాంస్కృతిక ఉపకార వేతనం పొంది ఎం.ఎల్.వసంతకుమారి వద్ద శిక్షణ తీసుకున్నాడు.ఇతడు పది సంవత్సరాలపాటు కృష్ణానంద్ వద్ద కిరాణా ఘరానా పద్దతిలో హిందుస్తానీ సంగీతం కూడా అభ్యసించాడు. ఇతడు 1973లో చారుమతిని వివాహం చేసుకున్నాడు. ఈవిడ కూడా సంగీత విద్వాంసురాలే.

## అవార్డులు
1992-93 సంవత్సరానికి "తమిళనాడు ఐయల్ ఇసై నాటక మన్రమ్"‌ ఇతడిని కళైమామణి పురస్కారంతో సత్కరించింది. ఇతడు 2003లో సంగీత నాటక అకాడమీ అవార్డును పొందాడు. అదే సంవత్సరం భారత ప్రభుత్వం ఇతడిని పద్మభూషణ్ పురస్కారంతో సత్కరించింది. 2001లో శ్రీకృష్ణ గాన సభ "సంగీత చూడామణి" బిరుదుతో సత్కరించింది. 2009లో తపస్ కల్చరల్ ఫౌండేషన్ "విద్యా తపస్వి" బిరుదును ప్రదానం చేసింది.2012లో మద్రాసు సంగీత అకాడమీ ఇతడికి సంగీత కళానిధి పురస్కారాన్ని ఇచ్చి గౌరవించింది. వీటితో పాటుగా ఎన్నో అవార్డులు, సన్మానాలు, బిరుదులు ఇతడికి లభించాయి.

## మూలాలు

## బయటి లింకులు
*Endless passion for music
*A tribute to a great musician
*Trichur Ramachandran honoured 
*Biography of G N B, guru of Ramachandran
*Trichur Ramachandran named Sangita Kalanidhi

వర్గం:కర్ణాటక సంగీత విద్వాంసులు
వర్గం:పద్మభూషణ పురస్కారం పొందిన కేరళ వ్యక్తులు
వర్గం:సంగీత నాటక అకాడమీ అవార్డు గ్రహీతలు
వర్గం:1940 జననాలు
వర్గం:జీవిస్తున్న ప్రజలు
వర్గం:సంగీత కళానిధి పురస్కార గ్రహీతలు
సంభావ్యత

ప్రమాణికరణాన్ని సంఖ్యాత్మకంగా తెలుపడాన్ని సంభావ్యత అంటారు. ఇది ఒక ప్రతిపాదన నిజం కావడానికి సంఖ్యా వివరణలు ఇచ్చే గణితశాస్త్ర విభాగం. ఒక ఘటన సంభావ్యత 0 నుండి 1 వరకు ఉంటుంది, 0 అనేది ఘటన అసంభవత్వాన్ని తెలియజేయగా 1 ఆ ఘటన నిశ్చయత్వాన్ని సూచిస్తుంది,   ఘటన సంభావ్యత సంఖ్య పెరిగికొద్దీ ఘటన చోటు చేసుకునే అవకాశాలు ఎక్కువైతాయి. నిష్పాక్షికమైన నాణెం విసిరేయడం సంభావ్యతకి ఒక ఉదాహరణ.నిష్పాక్షికమైన నాణ్యం విసిరినప్పుడు బొమ్మ బొరుసు సంభావ్యత సమానంగా ఉంటుంది , బొమ్మ లేదా బొరుసు సంభావ్యత 1/2 లేదా 50% అని రాయవచ్చు. 
thumb|The probabilities of rolling several numbers using two dice.
ఈ భావనలకు సంభావ్యత సిద్ధాంతంలో యాక్సియోమాటిక్ గణిత సూత్రాలు ఇవ్వబడినవి, ఇది గణాంకాలు, గణితం,వాణిజ్యం , జూదం, కృత్రిమ మేధస్సు (ఆర్టిఫిషల్ ఇంటలిజెన్స్ ), యంత్ర అభ్యాసం ( మెషిన్ లెర్నింగ్), కంప్యూటర్ విజ్ఞానం ఇంకా తత్వ శాత్రం వంటి అధ్యయన రంగాలలో విస్తృతంగా ఉపయోగించబడుతుంది. సంక్లిష్ట వ్యవస్థల విశ్లేషణ పద్దతిని అలాగే క్రమబద్ధతలను వివరించడానికి సంభావ్యత సిద్ధాంతం ఉపయోగించబడుతుంది.

## భాష్యాలు
సైద్ధాంతిక నేపథ్యంలో వివరించినప్పుడు సంభావ్యతలను సంఖ్యా రూపంలో వర్ణించవచ్చు , ఒక నాణెము 100 సార్లు ఎగురవేసినప్పుడు 23 సార్లు బొమ్మ పడితే 100 కు 23 సార్లు అనగా 23/100 అని సంఖ్యా రూపంలో సంభావ్యతను తెలుపవచ్చు. ఇలా ప్రయోగపూర్వక ఫలితాలను ఆధారం చేసుకొని లెక్కించిన సంభావ్యత ను ప్రయోగాత్మక సంభావ్యత అంటారు .

సంభావ్యత ఆచరణాత్మక అనువర్తనాలు రెండు రకాలుగా వివరించబడ్డాయి. పదార్థ విజ్ఞానులు భౌతిక స్థితిని వివరించడానికి సంఖ్యలను కేటాయిస్తారు . ఆత్మాశ్రయవాదులు సంభావ్యతకు సంఖ్యలను కేటాయిస్తారు.

## శబ్దవ్యుత్పత్తి  శాస్త్రం
సంభావ్యత అనే పదం లాటిన్ ప్రోబబిలిటాస్ నుండి తీసుకోబడినది , దీనికి " సంభవత " అని కూడా అర్ధం వస్తుంది , ఐరోపాలో న్యాయ విచారణలలో ఈ భావాన్ని వాడుతారు. ఇది సంభావ్యత ఆధునిక అర్థంతో పోలిస్తే చాలా భిన్నంగా ఉంటుంది.

## చరిత్ర
సంభావ్యత శాస్త్రీయ అధ్యయనం గణితశాస్త్రం లో ఒక ఆధునిక అభివృద్ధి. సహస్రాబ్దికి పైగా సంభావ్యతను లెక్కించడంలో ఆసక్తి ఉందని జూదం చూపిస్తుంది, అయితే ఖచ్చితమైన గణిత వివరణలు చాలా తరువాత తలెత్తాయి. 8 వ, 13 వ శతాబ్దాల మధ్య గూడలిపి శాస్త్రం అధ్యయనం చేసే మధ్యప్రాచ్య గణిత శాస్త్రవేత్తలు సంభావ్యత ఇంకా గణాంకాల మొట్టమొదటి రూపాలను అభివృద్ధి చేశారు. అల్ ఖలిల్ (717-786) క్రిప్టోగ్రాఫిక్ సందేశాలు అనే పుస్తకం రాశారు.

## అనువర్తనాలు
సంభావ్యత సిద్ధాంతం రోజువారీ జీవితంలో ప్రమాద విశ్లేషణ చేయడంలో ఉపయోగంలో ఉంది . భీమా పరిశ్రమ అలాగే మార్కెట్లు ధరలను నిర్ణయించడానికి ఇంకా వాణిజ్య నిర్ణయాలు తీసుకోవడానికి యాక్చువల్ సైన్స్ ఉపయోగిస్తాయి. పర్యావరణ నియంత్రణ, అర్హత విశ్లేషణ ( వృద్ధాప్యం దీర్ఘాయువు విశ్వసనీయత సిద్ధాంతం ) ఇంకా ఆర్థిక నియంత్రణలో ప్రభుత్వాలు సంభావ్య పద్ధతులను వర్తిస్తాయి.

ఈక్విటీ ట్రేడింగ్‌లో సంభావ్యత సిద్ధాంత ఉపయోగం ఒక మంచి ఉదాహరణ చమురు ధరలపై ఏదైనా విస్తృతమైన మధ్యప్రాచ్య సంఘర్షణ ప్రభావం, ఇవి మొత్తం ఆర్థిక వ్యవస్థలో అలల ప్రభావాలను కలిగి ఉంటాయి. వ్యాపారులు వాణిజ్య అంచనా ప్రకారం వస్తువుల ధరలను పేర్చడం లేదా తగ్గించడం చేయవచ్చు. దీని ప్రకారం, సంభావ్యత స్వతంత్రంగా లేదా హేతుబద్ధంగా అంచనా వేయబడదు. ప్రవర్తనా వాణిజ్య సిద్ధాంతం ధర, విధానం ఇంకా శాంతి సంఘర్షణలపై ఇటువంటి సమూహ ఆలోచన ప్రభావాన్ని వివరించడానికి ఉద్భవించింది.

## గణిత చికిత్స

### స్వతంత్ర ఘటనలు
రెండు సంఘటనలు, A, B స్వతంత్రంగా ఉంటే ఉమ్మడి సంభావ్యత

### పరస్పర వర్జిత ఘటనలు

### పరస్పర అవర్జిత ఘటనలు

### షరతుల సంభావ్యత

### విలోమ సంభావ్యత

## మూలాలు


వర్గం:గణిత శాస్త్రము
ఎం.ఎ.నరసింహాచార్

**మండయం అన్నాదొరై నరసింహాచార్** మైసూరులో 1924, ఆగష్టు 24వ తేదీన జన్మించాడు. ఇతడు చిదంబరంలోని అన్నామలై విశ్వవిద్యాలయంలో కర్ణాటక గాత్ర సంగీతంలో టైగర్ వరదాచారి, సబేశ అయ్యర్, పొన్నయ పిళ్ళైల వద్ద  శిక్షణ పొందాడు. 1942లో ఇతడు మైసూరులో గానకళామందిరం పేరుతో స్వంత సంగీత పాఠశాలను నెలకొల్పాడు. దీనిని 1972లో బెంగళూరుకు తరలించాడు. ఇతడు మైసూరు మహారాణి సంగీత కళాశాలలో కూడా సంగీత అధ్యాపకుడిగా పనిచేశాడు.

సంగీత విద్వాంసుడిగా ఇతడు దేశంలోని నలుమూలలా సంగీత కచేరీలు చేశాడు. తమిళనాడు, కర్ణాటక రాష్ట్రాలలో అన్ని సంగీత సభలలో తన ప్రదర్శనలు ఇచ్చాడు. ఇతడు సంగీతంపై అనేక వర్క్‌షాపులు నిర్వహించాడు. తన గురువు టైగర్ వరదాచారిపై, వీణ శేషణ్ణపై గ్రంథాలను రచించాడు. వివిధ పత్రికలలో సంగీతపరమైన వ్యాసాలు అనేకం వ్రాశాడు. 

కర్ణాటక సంగీత రంగంలో ఇతడు చేసిన సేవలను గుర్తించిన కర్ణాటక రాష్ట్ర ప్రభుత్వం 1992లో రాజ్యోత్సవ ప్రశస్థిని ప్రదానం చేసింది. 1999లో "రాజ్య సంగీత విద్వాన్" బిరుదును ఇచ్చింది. 2003లో కేంద్ర సంగీత నాటక అకాడమీ ఇతనికి కర్ణాటక సంగీతం గాత్రం విభాగంలో అవార్డుతో సత్కరించింది. ఇంకా ఇతనికి కర్ణాటక గానకళా పరిషత్తు "గానకళాభూషణ", కర్ణాటక సంగీత నృత్య అకాడమీ "కర్ణాటక కళాతిలక" బిరుదులను ప్రదానం చేశాయి.  

ఇతడు 2004 జూలై 7న తన 79వ యేట మరణించాడు. ఇతని కుటుంబం, శిష్యులు 2001లో ఇతని పేరుతో "ఎం.ఎ.నరసింహాచార్ మ్యూజికల్ ఫౌండేషన్" అనే సంస్థను స్థాపించారు. ఈ సంస్థ ద్వారా ప్రతియేటా కర్ణాటక సంగీతంలో విశేషమైన కృషి చేసిన కళాకారుడిని "గాన వారిధి" బిరుదుతో సత్కరిస్తున్నారు. 
## మూలాలు

వర్గం:1924 జననాలు
వర్గం:కర్ణాటక సంగీత త్రిమూర్తులు
వర్గం:సంగీత నాటక అకాడమీ అవార్డు గ్రహీతలు
వర్గం:సంగీత గురువులు
వర్గం:2004 మరణాలు
వర్గం:మైసూరు వ్యక్తులు
తిరువేంగడు ఎ.జయరామన్

**తిరువేంగడు ఎ.జయరామన్** ఒక కర్ణాటక గాత్ర సంగీత విద్వాంసుడు.
## విశేషాలు
ఇతడు తమిళనాడు రాష్ట్రంలోని శీర్కాళి సమీపంలోని తిరువేంగడు గ్రామంలో 1933, సెప్టెంబరు 6వ తేదీన జన్మించాడు. ఇతడు తొలుత మేళత్తూర్ స్వామినాథ దీక్షితార్ వద్ద, తరువాత మదురై మణి అయ్యర్ వద్ద, వెంబర్ అయ్యర్ వద్ద సంగీత శిక్షణ తీసుకున్నాడు. మదురై మణి అయ్యర్ వద్ద 20 సంవత్సరాలపాటు గురుకుల పద్ధతిలో సంగీతం అభ్యసించాడు.  ఇతడు కల్పనా స్వరాలను ఆలపించడంలో దిట్ట అనిపించుకున్నాడు. ఇతడు గాత్రవిద్వాంసుడే కాక పండితుడు కూడా. భారతదేశం నలుమూలలా తిరిగి సంగీత విషయాలపై అనేక ప్రసంగాలు చేశాడు.ఇతడు ఆకాశవాణిలో ఏ-గ్రేడు కళాకారుడిగా సేవలందించాడు. ఇతని కుమారుడు తిరువేంగడు జె.వెంకటరామన్ మృదంగ కళాకారుడు. 
## పురస్కారాలు
జయరామన్ తన సంగీతప్రయాణంలో ఎన్నో అవార్డులు, గుర్తింపులు పొందాడు. కంచి కామకోటి పీఠం ఇతడిని 1997లో ఆస్థాన విద్వాంసునిగా నియమించింది. 2004లో బ్రహ్మజ్ఞానసభ, చెన్నై ఇతడికి జ్ఞానపద్మ పురస్కారాన్ని ఇచ్చింది. 2005లో కేంద్ర సంగీత నాటక అకాడమీ ఇతడికి కర్ణాటక సంగీతం గాత్ర విభాగంలో సంగీత నాటక అకాడమీ అవార్డును ఇచ్చింది. 
## మరణం
ఇతడు చెన్నైలో 2007, మార్చి 28వ తేదీన మరణించాడు. 
## మూలాలు

వర్గం:1933 జననాలు
వర్గం:కర్ణాటక సంగీత విద్వాంసులు
వర్గం:ఆకాశవాణి కళాకారులు
వర్గం:తమిళనాడు గాయకులు
వర్గం:2007 మరణాలు
వర్గం:సంగీత నాటక అకాడమీ అవార్డు గ్రహీతలు
జుట్టు రాలడం

**జుట్టు రాలడం** సాధారణమని మీకు తెలుసా? అవును! నిజానికి జుట్టు రాలడం అనేది మీ శరీరంలో సంభవించే సహజ దృగ్విషయం. వెంట్రుక కుదురులో ,కొత్త జుట్టు పెరుగుతున్నప్పుడు, పాత జుట్టు దానిని ఖాళీ చేయాలి.

#### ఒక రోజులో ఎంత జుట్టు రాలడం సాధారణం?
అమెరికన్ అకాడమీ ఆఫ్ డెర్మటాలజిస్ట్స్ ప్రకారం, 50 నుండి 100 తంతువుల రాలడం సాధారణమైనదిగా పరిగణించవచ్చు  .,, పొడవాటి జుట్టు ఉన్నవారిలో జుట్టు రాలడం ఎక్కువగా కనిపిస్తుంది.

#### ఆయుర్వేద  శాస్త్రం ప్రకారం  సాధారణ జుట్టు రాలడం
మీ జుట్టు యొక్క లక్షణాలు, దాని పడిపోయే పరిస్థితులు మూడు దోషాలపై ఆధార పడి ఉంటుంది, వాటా, పిట్ట, కఫా యొక్క సమతుల్యతపై ఆధారపడి ఉంటాయని ఆయుర్వేదం అభిప్రాయపడుతోంది.

# వాటా దోషా ఉన్నవారు సాధారణంగా చాలా సన్నని జుట్టు కలిగి ఉంటారు, వీరి యొక్క జుట్టు నిటారుగా ఉంటుంది.
# పిట్టా దోషా ఉన్నవారు చక్కటి, నిటారుగా ఉండే జుట్టు కలిగి ఉండవచ్చు.
# కఫా దోషా ఉన్నవారికి ఉంగరాల జుట్టు కలిగి ఉండవచ్చు.

సాధారణ పరిస్థితులలో, వాటా జుట్టు రకం పిట్టా జుట్టు కంటే కొంచెం బలహీనంగా ఉంటుంది, కఫా జుట్టు రకం రెండింటి కంటే బలంగా ఉంటుంది. అలాగే, ఒక వ్యక్తి యొక్క జీవితకాలంలో, పుట్టుక నుండి యుక్త వయస్సు వరకు సాధారణంగా కఫా దోష చేత నిర్వహించబడుతుంది, ఈ సమయంలో నామమాత్రపు జుట్టు రాలడం గమనించవచ్చు.

#### ఆడవారిలో  జుట్టు రాలడం
ఆడవారిలో  జుట్టు రాలడం ఒకటి కంటే ఎక్కువ నమూనాలలో సంభవిస్తుంది,, తరచుగా, ఈ నమూనాలు పురుషులలో తేలికగా గుర్తించబడవు. పురుషులలో జుట్టు రాలడం ప్రధానంగా టీనేజ్ సంవత్సరాల చివరి నుండి 40-50 సంవత్సరాల మధ్య వచ్చే అవకాశం ఉంది. పురుషులలో జుట్టు రాలడం వలె కాకుండా, ఆడవారిలో జుట్టు రాలడం ఏ వయస్సులోనైనా ప్రారంభమవుతుంది, 50 లేదా అంతకంటే ఎక్కువ వయస్సు వరకు కొనసాగుతుంది. ఆడవారిలో జుట్టు రాలడానికి స్పష్టమైన వంశపారంపర్య సంబంధం ఉండకపోవచ్చు.

#### జుట్టు రాలడానికి గల కారణాలు

# జన్యుపరమైన లోపాలు
# వృద్ధాప్యం
# అసమాన ఆహారం
# ఒత్తిడి
# జుట్టుని గట్టిగా బిగించడం
# తలపై చర్మం యొక్క పరిస్థితులు

## మూలాలు
బాంబే సిస్టర్స్

**బాంబే సిస్టర్స్‌**గా పిలువబడే సి.సరోజ (జ.7డిసెంబరు 1936), సి.లలిత (జ.26 ఆగష్టు 1958) కర్ణాటక సంగీతంలో జంట గాయకులు.

## ప్రారంభ జీవితం
ఈ సోదరీమణులు కేరళ రాష్ట్రంలోని త్రిచూర్‌లో ముక్తాంబాళ్, ఎన్.చిదంబరం అయ్యర్ దంపతులకు జన్మించారు. వీరు బొంబాయిలో పెరిగారు. వీరి ప్రాథమిక విద్యాభ్యాసం మాతుంగ సౌత్ ఇండియన్ ఎడ్యుకేషన్ సొసైటీ హైస్కూలులో జరిగింది. మధ్యప్రదేశ్ భోపాల్ నుండి ప్రైవేటుగా ఇంటర్మీడియట్ చదివారు. తరువాత ఢిల్లీ విశ్వవిద్యాలయం నుండి పట్టభద్రులయ్యారు. వీరి సంగీత శిక్షణ హెచ్.ఎ.ఎస్.మణి, ముసిరి సుబ్రహ్మణ్య అయ్యర్, టి.కె.గోవిందరావుల ఆధ్వర్యంలో నడిచింది.

## సంగీత ప్రదర్శనలు
1950వ దశకంలో కర్ణాటక సంగీతంలో రాధ జయలక్ష్మి, శూలమంగళం సిస్టర్స్ వంటి జంట గాయకుల పరంపర కొనసాగింది. 1963లో ఈ సోదరీమణులు బాంబే సిస్టర్స్ పేరుతో జంటగా సంగీత ప్రదర్శనలు ఇవ్వడం ప్రారంభించారు. మొదట వీరు లలిత సంగీతంతో ప్రారంభించి క్రమక్రమంగా కర్ణాటక శాస్త్రీయ సంగీతాన్ని ఆలపించ సాగారు. వీరు సంస్కృతం, కన్నడ, తెలుగు, తమిళం, మలయాళం, హిందీ, మరాఠీ భాషలలో కీర్తనలను ఆలపించేవారు.వీరు యువ సంగీత కళాకారులకు ఉపకార వేతనాలు ఇచ్చి ప్రోత్సహిస్తున్నారు. 

## పురస్కారాలు
* 2020-పద్మశ్రీ పురస్కారం
* 2006- తమిళ ఇసై సంఘం వారిచే *ఇసై పేరారిజ్ఞర్ పురస్కారం*
* 2006 - ది ఇండియన్ ఫైన్ ఆర్ట్స్ సొసైటీ, చెన్నై వారిచే *సంగీత కళాశిఖామణి*
* "తమిళనాడు ఐయల్ ఇసై నాటక మన్రమ్"‌ వారిచే కళైమామణి
* కంచి కామకోటి పీఠం వారిచే మొట్టమొదటి మహిళా "ఆస్థాన విదుషీమణులు"గా నియామకం.
* 2010 - మద్రాసు సంగీత అకాడమీ వారిచే సంగీత కళానిధి పురస్కారం.
* 1991 - శ్రీకృష్ణ గానసభ వారిచే *సంగీత చూడామణి*.  
* 2004 - సంగీత నాటక అకాడమీ అవార్డు
* 2018 - శ్రీరామ సేవామండలి, బెంగళూరు వారిచే *ఎస్.వి.నారాయణస్వామి రావు అవార్డు*.
* 2013 - మహారాజపురం విశ్వనాథ అయ్యర్ స్మారక అవార్డు. 
* 1994 - మైలాపూర్ ఫైన్ ఆర్ట్స్ క్లబ్, మద్రాసు వారిచే *సంగీత కళానిపుణ* అవార్డు.
* 2019 - తమిళనాడు ప్రభుత్వం చే ఎం.ఎస్.సుబ్బులక్ష్మి అవార్డు.
## మూలాలు

## బయటిలింకులు
* Profile at ChennaiOnline.com
* BombaySisters.com

వర్గం:కర్ణాటక సంగీత విద్వాంసులు
వర్గం:మహిళా గాయకులు
వర్గం:మహారాష్ట్ర గాయకులు
వర్గం:భారతీయ సంగీతకారులు
వర్గం:భారతీయ జంట గాయకులు
వర్గం:1963 స్థాపితాలు
వర్గం:పద్మశ్రీ పురస్కారం పొందిన మహారాష్ట్ర మహిళలు
వర్గం:భారతీయ మహిళా గాయకులు
వర్గం:పద్మశ్రీ పురస్కారం పొందిన కేరళ మహిళలు
అంతకు మించి (2018 సినిమా)

***అంతకు మించి*** , 2018 ఆగస్టు 24న విడుదలైన తెలుగు రొమాంటిక్ హర్రర్ థ్రిల్లర్ సినిమా. సతీష్ జై ఫిల్మ్స్, యు అండ్ ఐ ఎంటర్టైన్మెంట్స్ బ్యానర్ల‌లో జై, పద్మనాభ రెడ్డి నిర్మించిన ఈ సినిమాకు జానీ దర్శకత్వం వహించాడు. ఇందులో రష్మి గౌతమ్, జై, అజయ్ ఘోష్, సూర్య, మధునందన్, రవిప్రకాష్ ముఖ్య పాత్రల్లో నటించగా, సునీల్ కశ్యప్ సంగీతం, బాల్‌రెడ్డి సినిమాటోగ్రఫీ అందించాడు.

## కథా నేపథ్యం
మధ్య తరగతి యువకుడైన రాజు (జై) కష్టపడకుండా లక్షాధికారి కావాలని కలలు కంటూ ఉంటుంటాడు. మీలో ఎవ‌రు కోటీశ్వ‌రుడు షోలో పాల్గొని కోటీశ్వ‌రుడు అయిపోవాల‌నుకుని దానికి సంబంధించిన ప్రాసెస్ గురించి తెలుసుకోవాలని అనుకుంటాడు. దెయ్యం ఉంద‌ని నిరూపిస్తే ఐదు కోట్లు ఇస్తాన‌ని ఓ ప్రొఫెస‌ర్ ఇచ్చిన ఓ ప్ర‌క‌ట‌న‌ను చూసి, ద‌య్యాలున్నాయ‌ని నిరూపించి ఆ ఐదు కోట్టు కొట్టేయాల‌ని స్మ‌శానాల చుట్టూ తిరుగుతుంటాడు. ఈ క్ర‌మంలో ఒక ఫామ్ హౌస్ లో ఉంటున్న తన సోదరి ఇంటిలోనే కొన్ని విచిత్రమైన సంఘటనలను గమనించి, అక్కడ దెయ్యం ఉందని ఎలాగైనా ప్రూవ్ చెయ్యాలనుకుంటాడు. అదే సమయంలో మూడ‌న‌మ్మాకాలు నమ్మ‌ని బ్యాచ్ ఒక‌టి ఆ ఇంట్లోకి వ‌స్తారు. అందులో ఉన్న  మ‌ధుప్రియ (ర‌ష్మి) అనే అమ్మాయిని తొలిచూపులోనే ఇష్ట‌ప‌డ‌తాడు రాజు. దెయ్యం ఉందా? లేదా ? ఆ తరువాత ఏం జరిగిందనేది మిగతా కథ.

## నటవర్గం
* జై (రాజు)
* రష్మి గౌతమ్ (మధు ప్రియ)
* రవిప్రకాష్
* మధునందన్
* అజయ్ ఘోష్ (క్షుద్ర మాంత్రికుడు)
* సూర్య
* టి.ఎన్.ఆర్

## పాటలు
ఈ సినిమాకు సునీల్ కశ్యప్ సంగీతం సమకూర్చగా, సినిమాలోని రెండు పాటలను కరుణాకర్ ఆదిగర్ల రాశాడు. 2018, ఆగస్టు 21న ఆదిత్యా మ్యూజిక్ ద్వారా పాటలు విడుదల చేయబడ్డాయి.

## మూలాలు

## బయటి లింకులు

* 

వర్గం:2018 తెలుగు సినిమాలు
వర్గం:తెలుగు థ్రిల్లర్ సినిమాలు
నేనోరకం

**నేనోరకం**, 2017 మార్చి 17న విడుదలైన తెలుగు యాక్షన్ థ్రిల్లర్ సినిమా. శ్రీకాంత్ రెడ్డి నిర్మాణ సారథ్యంలో సుదర్శన్ సాలేంద్ర దర్శకత్వం వహించిన ఈ సినిమాలో సాయిరాం శంకర్, రేష్మి మీనన్, శరత్ కుమార్ ప్రధాన పాత్రల్లో నటించగా, మహిత్ నారాయణ్ సంగీతం సమకూర్చాడు. సినీ హాస్యనటుడు ఎం. ఎస్. నారాయణకు ఇది చివరి సినిమా కాగా, అతను మరణించిన రెండు సంవత్సరాల తరువాత విడుదలయింది. గత సినిమాల్లోకంటే ఈ సినిమాలో సాయిరాం శంకర్ నటనలో పరిణితి కనబరిచాడు.ఈ సినిమా ప్రముఖ హాస్య నటుడు ఎం. ఎస్. నారాయణ కు చివరి చిత్రం.

## నటవర్గం

* సాయిరాం శంకర్ (గౌతమ్)
* రేష్మి మీనన్ (స్వేచ్ఛ)
* శరత్ కుమార్ (శరత్)
* ఆదిత్య మీనన్
* వై. కాశీ విశ్వనాథ్
* పృథ్వీరాజ్
* వైవా హర్ష
* తాగుబోతు రమేశ్
* మధునందన్
* సుడిగాలి సుధీర్ (సుధీర్)
* ఎం. ఎస్. నారాయణ (అతిథి పాత్ర)

## పాటలు
ఈ సినిమాకు మహిత్ నారాయణ్ సంగీతం సమకూర్చాడు.

# పిడికెడు నడుము (గానం: జస్సీ గిఫ్ట్)
# చూడకుండా (గానం: ప్రకాష్ పరిగోష్)
# ఐ యామ్ సో క్రేజీ (గానం: స్వరాగ్ కీర్తన)
# హబ్బూ పబ్బూ (గానం: భార్గవి పిళ్ళై)
# నా చెలి ఏది (గానం: రాహుల్ సిప్లిగంజ్)

## విడుదల
*సిఫీ* ఈ సినిమాకి 3.75/5 రేటింగ్ ఇచ్చింది. "నేనోరకం సినిమా మంచి వినోదాన్ని అందిస్తుంది" అని రాసింది. *[[ది టైమ్స్ ఆఫ్ ఇండియా]]* పత్రిక ఈ సినిమాకి 2/5 రేటింగ్ ఇచ్చింది. "ఈ సినిమా రెండవ భాగం సినిమాటోగ్రఫీ, కథా మలుపుల కోసం చూడవచ్చు" అని పేర్కొంది.

## మూలాలు

## బయటి లింకులు
* 

వర్గం:2017 తెలుగు సినిమాలు
వర్గం:తెలుగు థ్రిల్లర్ సినిమాలు
ఎస్.వి.పార్థసారథి

**ఎస్.వి.పార్థసారథి** ఒక కర్ణాటక గాత్ర సంగీత విద్వాంసుడు.
## విశేషాలు
ఇతడు పంకజమ్మాళ్, ఎస్.వి.విజయరాఘవాచారి దంపతులకు 1917, నవంబర్ 8వ తేదీన జన్మించాడు.  ఇతని తండ్రిడ్ విజయరాఘవాచారియర్ బహుగ్రంథకర్త, న్యాయవాది. ఇతడు మొదట తన సోదరుడు ఎస్.వి.సౌందరరాజన్‌తో కలిసి తన తల్లి వద్ద సంగీతపాఠాలు నేర్చుకున్నాడు. తరువాత 1934-38లలో అన్నామలై విశ్వవిద్యాలయంలో టి.ఎస్.సబేశ అయ్యర్, కె.పొన్నయ్య పిళ్ళై, టైగర్ వరదాచారి, కృష్ణ అయ్యంగార్ వంటి మహామహుల సమక్షంలో సంగీతాన్ని అభ్యసించి "సంగీత భూషణం" పట్టాను పొందాడు. 1938లో ఇతడు తన మొదటి కచేరీని తిరువణ్ణామలైలో ఇచ్చాడు. తరువాతి ప్రదర్శనను ఎగ్మోర్‌లోని జగన్నాథ భక్త సభలో టి.కె.కృష్ణస్వామి అయ్యర్ తంబూర సహకారంతో విజయవంతగా నిర్వహించాడు. అది మొదలు 1954 వరకు ఇతడు తన సోదరుడితో కలిసి జంటగా, తరువాత ఒంటరిగా అనేక సంగీత గాత్ర ప్రదర్శనలను సభలలో, ఆకాశవాణి, దూరదర్శన్‌లలో  ఇచ్చాడు. ఇతడు మంచి వీణావాదకుడు కూడా. ఇతడు 1954లో అన్నామలై విశ్వవిద్యాలయంలో లెక్చరర్‌గా తన ఉద్యోగాన్ని ప్రారంభించి, ప్రొఫెసర్‌గా ఎదిగి, 1988లో లలితకళల విభాగానికి డీన్‌గా పనిచేసి పదవీ విరమణ చేశాడు. ఇతడు తిరుచ్చి ఆకాశవాణి కేంద్రంలో కర్ణాటక సంగీతం, లలిత సంగీత కార్యక్రమాలకు ప్రొడ్యూసర్‌గా బాధ్యతలను నిర్వర్తించాడు. అనేక లలిత గీతాలకు స్వరకల్పన చేశాడు. ఆకాశవాణిలో "కీర్తనాంజలి", "రాగ విలక్కమ్‌" వంటి కొత్త కార్యక్రమాలను ప్రసారం చేసి సామాన్యులకు సంగీతం పట్ల అభిమానాన్ని పెంపొందించాడు. 20 సంవత్సరాలపాటు ఆకాశవాణీలో తిరువయ్యారులో జరిగే త్యాగరాజ సంగీత ఆరాధనోత్సవాలను ప్రసారం చేశాడు. ది హిందూ పత్రికలో సంగీతానికి సంబంధించి అనేక వ్యాసాలు వ్రాశాడు. తమిళ పత్రిక "కల్కి"లో సంగీత విభాగానికి బాధ్యుడిగా ఉన్నాడు. మద్రాసు సంగీత అకాడమీ నిపుణుల కమిటీ సభ్యుడిగా పనిచేశాడు. ఇతడు ఎందరినో తన శిష్యులుగా స్వీకరించి సంగీతం నేర్పించాడు. 1977లో ఇతనికి "సంగీత సామ్రాట్" బిరుదు లభించింది. కేంద్ర సంగీత నాటక అకాడమీ 2005లో కర్ణాటక సంగీతం గాత్రం విభాగంలో ఇతడు చేసిన సేవలకు గుర్తింపుగా అవార్డును ఇచ్చింది.

## మూలాలు

వర్గం:1917 జననాలు
వర్గం:కర్ణాటక సంగీత విద్వాంసులు
వర్గం:సంగీత గురువులు
వర్గం:ఆకాశవాణి కళాకారులు
వర్గం:సంగీత నాటక అకాడమీ అవార్డు గ్రహీతలు
వర్గం:అన్నామలై యూనివర్సిటీ పూర్వ విద్యార్థులు
పి.ఎస్.నారాయణస్వామి

**పులియూర్ సుబ్రమణియం నారాయణస్వామి** ( 1934 ఫిబ్రవరి 24 – 2020 అక్టోబరు 16) ఒక కర్ణాటక సంగీత గాత్ర విద్వాంసుడు.
## జీవిత విశేషాలు
ఇతడు తమిళనాడు లోని అనతాండవపురం గ్రామంలో పి.ఎన్.సుబ్రమణియన్, మధురాంబాళ్ దంపతులకు 1934, ఫిబ్రవరి 24న జన్మించాడు. ఇతని తండ్రి వృత్తి రీత్యా వైద్యుడైనప్పటికీ సంగీతం పట్ల అభిరుచి మెండుగా ఉండేది. 

ఇతడు వసంత నారాయణస్వామిని వివాహాం చేసుకున్నాడు. ఈ దంపతులకు లక్ష్మి, మైథిలి, ఉమ అనే ముగ్గురు కుమార్తెలు కలిగారు. ఇతని మనుమరాలు మనస్విని గాయనిగా పేరు గడించింది.

## వృత్తి
ఇతడు ముదికొండన్ వెంకట్రామ అయ్యర్, తిరుప్పంబరం సోమసుందరం పిళ్ళై, టి.ఎం.త్యాగరాజన్, సెమ్మంగుడి శ్రీనివాస అయ్యర్‌ల వద్ద గాత్ర సంగీతం నేర్చుకున్నాడు. ఇతడు కుంభకోణం రాజమణి శాస్త్రి వద్ద వీణావాదన నేర్చుకున్నాడు. ఇతడు సంగీతగురువుగా ప్రశంసలను పొందాడు.

ఇతడు తన 12వ యేట "బాల గాన కళారత్నం" బిరుదును పొందాడు. ఇతడు ఆకాశవాణిలో పనిచేశాడు.
1999లో మద్రాసు సంగీత అకాడమీ ఇతనికి "సంగీత కళాచార్య" బిరుదును ఇచ్చింది. 2003లో భారత ప్రభుత్వం మూడవ అత్యున్నత పౌరపురస్కారం పద్మభూషణ్‌తో సత్కరించింది. కేంద్ర సంగీత నాటక అకాడమీ 2005లో కర్ణాటక సంగీతం - గాత్రం విభాగంలో సంగీత నాటక అకాడమీ అవార్డును ప్రదానం చేసింది.

ఇతడు తన 87వ యేట 2020, అక్టోబరు 16న చెన్నై, మైలాపూర్‌లోని తన స్వగృహంలో మరణించాడు.

## శిష్యులు

* వి.వి. రవి

## మూలాలు

## బయటి లింకులు
* Carnatic P.S Narayanaswamy
* P. S. Narayanaswamy
* P. S. Narayanaswami - Torchbearer of the Semmangudi Bani, Part 1
* P. S. Narayanaswami - Torchbearer of the Semmangudi Bani, Part 2

వర్గం:కర్ణాటక సంగీత విద్వాంసులు

వర్గం:పద్మభూషణ పురస్కారం పొందిన తమిళనాడు వ్యక్తులు
వర్గం:తమిళనాడు గాయకులు
వర్గం:ఆకాశవాణి వ్యక్తులు
సాయిబాబా దేవాలయం (దిల్‍సుఖ్‍నగర్)

**సాయిబాబా దేవాలయం**, తెలంగాణ రాష్ట్ర రాజధాని హైదరాబాదులోని దిల్‍సుఖ్‍నగర్ లో ఉన్న దేవాలయం. నిర్మాణంలో షిర్డీలోని సాయిబాబా దేవాలయంలా ఉన్న ఈ దేవాలయం,  హైదరాబాదులోని అత్యంత పేరొందిన దేవాలయాలలో ఒకటి. హైదరాబాదులో ఐఎస్ఓ సర్టిఫికెట్ పొందిన మొదటి దేవాలయంగా రికార్డు కూడా సృష్టించింది.

## చరిత్ర
ఈ దేవాలయంలో 1980లో నిర్మించబడింది. భక్తులు ఈ దేవాలయాన్ని దక్షిణ షిరిడీగా పిలుస్తుంటారు. పాలకమండలి ఆధ్వర్యంలో 1989లో దేవాలయంలోని సాయిబాబా పాలరాతి విగ్రహాం ప్రతిష్ఠించబడింది. అంతకు ముందున్న పాత విగ్రహాన్ని ఆలయం ఎడమవైపు దర్శనార్థం ఉంచారు. 1990ల నుండి బాగా ప్రాచూర్యం పొందింది. ముఖ్యంగా గురువారం నాడు అనేకమంది భక్తులు వస్తారు. 1991లో మొదటి అంతస్తు నిర్మించి ధ్యాన మందిరం, 1993లో దేవాలయ ప్రధాన మందిరం నిర్మించగా, 1994లో సాయిబాబాకి స్వర్ణ కిరీటం అలంకరించారు. 1996లో దేవాలయం రెండో అంతస్తు నిర్మించబడింది.

దిల్‌సుఖ్‌నగర్‌లోని షిరిడీ సాయిబాబా సంస్థాన్ ట్రస్ట్ భక్తులకు మెరుగైన వసతుల కల్పన, ప్రసాదాల్లో నాణ్యతకు సంబధించి ప్రతిష్టాత్మక ఐఎస్ఓ 9001:2015 సర్టిఫికెట్‌ను అందుకుంది.

## పూజలు - ఉత్సవాలు
ప్రతిరోజూ ఉదయం, సాయంత్రం వేళల్లో మరాఠీ పూజ, హారతి కార్యక్రమాలు జరుగుతాయి. ప్రతిఏటా గురుపౌర్ణమి, శ్రీరామనవమి పండుగల సందర్భంగా ఈ దేవాలయంలో ఉత్సవాలు ఘనంగా నిర్వహిస్తారు.

## ఉగ్రవాద బాంబు దాడులు
2002, నవంబరు నెలలో ఆలయంలో మొదటి బాంబు దాడి జరిగింది. ఆ దాడిలో ఏడుగురు గాయపడ్డారు. 2013లో హైదరాబాదులో జరిగిన పేలుళ్లలో మొదటి లక్ష్యంగా ఈ ఆలయం ఉండగా, ఆలయం వద్ద ఉన్న భద్రత కారణంగా దాడిని ఉపసంహరించుకున్నారు.
## ఇవి కూడా చూడండి
*అందరి ఇల్లు (స్వచ్ఛంద సంస్థ)
## మూలాలు

వర్గం:హైదరాబాదు దేవాలయాలు
వర్గం:1980 స్థాపితాలు
డి.పశుపతి

**దొరైస్వామి పశుపతి** ఒక కర్ణాటక సంగీత విద్వాంసుడు.
## విశేషాలు
ఇతడు 1931లో తమిళనాడు లోని తిరువణ్ణామలైలో జన్మించాడు. ఇతడు 14 ఏళ్ళ పిన్నవయసులో మద్రాసు కళాక్షేత్రకు వచ్చి అక్కడ మహామహులైన టైగర్ వరదాచారి, బడలూర్ కృష్ణమూర్తిశాస్త్రి, టి.కె.రామస్వామి అయ్యంగార్, ముదికొండన్ వెంకట్రామ అయ్యర్, మైసూరు వాసుదేవాచార్య వంటి విద్వాంసుల వద్ద సంగీతం నేర్చుకున్నాడు. కళాక్షేత్రలో సంగీతంలో స్నాతకోత్తర డిప్లొమా పొందిన తర్వాత 1957లో అదే సంస్థలో సంగీతాధ్యాపకుడిగా చేరాడు. తరువాత తిరుమల తిరుపతి దేవస్థానం వారి శ్రీ వెంకటేశ్వర సంగీత కళాశాలలో ప్రిన్సిపాల్‌గా చేరాడు. అక్కడ పదవీ విరమణ పొందిన తరువాత 1995లో రుక్మిణీదేవి అరండేల్ అభ్యర్థనపై తిరిగి కళాక్షేత్రలో వైస్ ప్రిన్సిపాల్‌గా చేరాడు. 

ఇతడు కర్ణాటక గాత్ర విద్వాంసునిగానే కాక నృత్యరూపకాలకు సంగీత స్వరకర్తగా కూడా పేరుపొందాడు. ఇతడు నట్టువాంగంలో నైపుణ్యం సాధించాడు. ఇతడు కళాక్షేత్రలో నృత్యంతో మమేకమై పోయాడు. భరతనాట్యం కూడా అభ్యసించడం మూలాన సంగీత నృత్యరూపకాలకు సంగీత దర్శకుడిగా  ఇతడు రాణించాడు. కళాక్షేత్ర నిర్మించిన "పాంచాలీ శపథం", వి.పి.ధనంజయన్ రూపొందించిన "తిరుక్కురల్ భారతం" వంటి నృత్యరూపకాలు ఇతడు స్వరపరచిన వాటిలో కొన్ని. 

ఇతడు అన్నమాచార్య కీర్తనలను కూడా స్వరపరిచి జనబాహుళ్యంలోనికి తెచ్చాడు. ఇతడు వందే వాసుదేవం అనే ఆడియో కేసెట్‌ను విడుదల చేశాడు. దానిలో మైసూరు వాసుదేవాచార్య స్వరపరిచిన కీర్తనలతో పాటు కొన్ని అన్నమాచార్య కీర్తనలను కూడా ఇతడు పాడాడు.

## పురస్కారాలు
ఇతడిని దక్షిణ భారతదేశంలోని అనేక సంస్థలు సన్మానించాయి. తిరుమల తిరుపతి దేవస్థానం వారు ఇతడిని ఆస్థాన విద్వాంసునిగా నియమించింది. కేంద్ర సంగీత నాటక అకాడమీ కర్ణాటక సంగీతంలో ఇతడు చేసిన కృషికి గుర్తింపుగా 2005లో  అవార్డును ప్రదానం చేసింది.  మద్రాసు సంగీత అకాడమీ ఇతడిని సంగీత కళాచార్య బిరుదుతో సత్కరించింది. భారత కళాంజలి సంస్థ ఇతడికి "సంగీత కళాభాస్కర" బిరుదును ఇచ్చింది. 
## మరణం
ఇతడు తన 88వ యేట 2019, ఫిబ్రవరి 26న చెన్నైలో మరణించాడు. 
## మూలాలు

వర్గం:1931 జననాలు
వర్గం:కర్ణాటక సంగీత విద్వాంసులు
వర్గం:సంగీత గురువులు
వర్గం:సంగీత నాటక అకాడమీ అవార్డు గ్రహీతలు
వర్గం:2019 మరణాలు
జిల్లా (అయోమయనివృత్తి)

జిల్లా పేరుతో ఇతరపేజీలు ఉన్నందున అయోమయనిృత్తి చేయుటకు ఈ పేజీ అవసరమైనది.

* జిల్లా - భారతదేశంలో ఒక రాష్ట్రస్థాయి పాలనా విభాగం.
* జిల్లా ప్రజాపరిషత్-ఇది మూడంచెలుగల పంచాయతీ రాజ్ వ్యవస్థలో జిల్లా స్థాయి స్థానిక స్వపరిపాలనా సంస్థ
* జిల్లా కలెక్టరు - భారత రాష్ట్రాలోని జిల్లా ముఖ్య పరిపాలకుడు.
* జిల్లా కలెక్టరు కార్యాలయం - జిల్లా ముఖ్య పరిపాలకుడు కార్యాలయం
* జిల్లా కోర్టులు (భారతదేశం) - జిల్లా స్థాయిలో ఉండే న్యాయ స్థానాలు
* జిల్లా పరిషత్ చైర్మన్ - జిల్లా స్థాయి స్థానిక స్వపరిపాలనా సంస్థ పాలకుడు
* జిల్లా పరిషత్ ఉన్నత పాఠశాల - జిల్లా స్థాయి స్థానిక స్వపరిపాలనా సంస్ నియంత్రణలో ఉన్న ఉన్నతపాఠశాల
*జిల్లా గ్రామీణాభివృద్ధి సంస్థ - జిల్లా పరిధిలోని గ్రామాలలో పేదరిక నిర్మూలనకు ఏర్పడిన గ్రామీణాభివృద్ధి మంత్రిత్వ శాఖకు చెందిన ఒక సంస్థ.
సురభి వాణి దేవి

**సురభి వాణి దేవి** తెలంగాణ రాష్ట్రానికి చెందిన విద్యావేత్త, చిత్రకారిణి, మాజీ ప్రధానమంత్రి పివి నరసింహారావు కుమార్తె. అనేక విద్యా సంస్థలకు వ్యవస్థాపక అధ్యక్షులు అయిన వాణి దేవి, సామాజిక కార్యకర్తగా స్వామి రామానంద తీర్థ స్మారక కమిటీ ప్రధాన కార్యదర్శి లాంటి పలు పదవులను నిర్వహించింది. 2021 మార్చిలో జరిగిన మహబూబ్‌నగర్‌-రంగారెడ్డి-హైదరాబాద్‌ పట్టభద్రుల ఎమ్మెల్సీగా గెలుపొందింది.

## తొలి జీవితం
వాణి దేవి, భారతదేశ మాజీ ప్రధాన మంత్రి దివంగత పివి నరసింహారావు దంపతులకు 1952, ఏప్రిల్ 1న తెలంగాణ రాష్ట్రం, కరీంనగర్ జిల్లాలోని వంగర గ్రామంలో జన్మించింది. హైదరాబాదు హైదర్‌గూడలోని ప్రభుత్వ బాలికల పాఠశాల నుండి హెచ్ఎస్సి, ఉస్మానియా విశ్వవిద్యాలయం నుండి బిఎ డిగ్రీ, జెఎన్‌టియు నుండి ఫైన్ ఆర్ట్స్‌లో డిప్లొమా పూర్తిచేసింది. 1990 నుండి 1995 వరకు జవహర్ లాల్ నెహ్రూ సాంకేతిక విశ్వవిద్యాలయంలో లెక్చరర్‌గా పనిచేసింది.

## విద్యావేత్తగా
గత 3 దశాబ్దాలుగా విద్యారంగంలో కృషిచేస్తోన్న వాణి దేవి, శ్రీ వెంకటేశ్వర గ్రూప్ ఆఫ్ ఇన్స్టిట్యూషన్స్, సురభి ఎడ్యుకేషనల్ సొసైటీ, శ్రీ వెంకటేశ్వర కాలేజ్ ఆఫ్ ఫైన్ ఆర్ట్స్ (1991) వంటి విద్యాసంస్థలను స్థాపించింది.

## చిత్రకారిణిగా
చిత్రకారిణిగా 1973 నుండి దేశవిదేశాల్లో 15కి పైగా సోలో ఎగ్జిబిషన్లు, అనేక గ్రూప్ షోలు, సెమినార్లు నిర్వహించింది.

## అవార్డులు
# ఇంటర్నేషనల్ విమెన్స్ అచీవ్‌మెంట్ అవార్డు  - తెలంగాణ ప్రభుత్వం, హైదరాబాదు, 2016
# ప్రతిభా పురస్కారం - పొట్టి శ్రీరాములు తెలుగు విశ్వవిద్యాలయం, 2012

## రాజకీయ ప్రస్థానం
వాణి దేవి, మార్చి 14న జరిగిన ఎమ్మెల్సీ ఎన్నికల్లో తెలంగాణ రాష్ట్ర సమితి పార్టీ తరపున హైదరాబాద్ - రంగారెడ్డి - మహబూబ్ నగర్ పట్టభద్రుల ఎమ్మెల్సీగా గెలుపొందింది. ఆమె శాసనమండలి సభ్యురాలిగా 29 ఆగష్టు 2021న ప్రమాణ స్వీకారం చేసింది.

## మూలాలు

వర్గం:1952 జననాలు
వర్గం:కరీంనగర్ జిల్లా మహిళలు
వర్గం:కరీంనగర్ జిల్లా మహిళా ఉపాధ్యాయులు
వర్గం:పురస్కార గ్రహీతలు
వర్గం:తెలంగాణ చిత్రకారులు
వర్గం:శాసనమండలి సభ్యులు
పి.వి. రాజేశ్వర్ రావు

**పి.వి. రాజేశ్వర్ రావు**, (ఆగస్టు 14, 1946 - డిసెంబరు 11, 2016) తెలంగాణ రాష్ట్రానికి చెందిన రాజకీయ నాయకుడు. ఉమ్మడి ఆంధ్రప్రదేశ్లో భారత జాతీయ కాంగ్రెస్ పార్టీ తరపున సికింద్రాబాదు లోక్‌సభ నియోజకవర్గం నుండి పార్లమెంటు సభ్యుడిగా ప్రాతినిధ్యం వహించాడు. ఇతను, భారతదేశ మాజీ ప్రధాని పివి నరసింహారావు కుమారుడు.

## జననం - విద్యాభ్యాసం
రాజేశ్వర్ రావు 1946, ఆగస్టు 14న భారతదేశ మాజీ ప్రధాన మంత్రి దివంగత పివి నరసింహారావు దంపతులకు తెలంగాణ రాష్ట్రం, కరీంనగర్ జిల్లాలోని వంగర గ్రామంలో జన్మించాడు. ఉస్మానియా విశ్వవిద్యాలయం నుండి బ్యాచిలర్, మాస్టర్ డిగ్రీలను పొందాడు. ఇతనికి ఇద్దరు తమ్ముళ్ళు (పి.వి. రంగారావు, పి.వి. ప్రభాకర్ రావు), ఐదుగురు సోదరీమణులు ఉన్నారు.

## రాజకీయ ప్రస్థానం
తండ్రి బాటలో రాజకీయాల్లోకి ప్రవేశించిన రాజేశ్వర్ రావు ఉమ్మడి ఆంధ్రప్రదేశ్ లో భారత జాతీయ కాంగ్రెస్ పార్టీ తరపున 1996 నుండి 1998 వరకు (11వ లోక్‌సభ) సికింద్రాబాదు లోక్‌సభ నియోజకవర్గం నుండి పార్లమెంటు సభ్యుడిగా పనిచేశాడు.

## మరణం
ఇతను 2016, డిసెంబరు 11న మరణించాడు.

## మూలాలు

వర్గం:1946 జననాలు
వర్గం:2016 మరణాలు
వర్గం:11వ లోక్‌సభ సభ్యులు
వర్గం:భారత జాతీయ కాంగ్రెస్ నాయకులు
వర్గం:కరీంనగర్ జిల్లా న్యాయవాదులు
వర్గం:కరీంనగర్ జిల్లా రాజకీయ నాయకులు
వర్గం:కరీంనగర్ జిల్లా వ్యక్తులు
వర్గం:ఆంధ్రప్రదేశ్ శాసన సభ్యులు (1957)
పి.వి. రంగారావు

**పాములపర్తి వెంకట రంగారావు**, (1940 – ఆగస్టు 1, 2013) తెలంగాణ రాష్ట్రానికి చెందిన రాజకీయ నాయకుడు, రాష్ట్ర మాజీ మంత్రి. భారత మాజీ ప్రధాని, పి.వి. నరసింహారావు కుమారుడైన రంగారావు, భారత జాతీయ కాంగ్రెస్ పార్టీ తరపున ఎమ్మెల్యేగా, మంత్రిగా పనిచేశాడు.

## జననం - విద్యాభ్యాసం
రంగారావు 1940లో భారతదేశ మాజీ ప్రధానమంత్రి పివి నరసింహారావు, సత్యమ్మ దంపతులకు హైదరాబాద్ రాష్ట్రం, కరీంనగర్ జిల్లాలోని వంగర గ్రామంలో జన్మించాడు. ఉస్మానియా విశ్వవిద్యాలయం నుండి బ్యాచిలర్, మాస్టర్ డిగ్రీలను పొందాడు. ఇతనికి ఇద్దరు తమ్ముళ్ళు (పి.వి. రాజేశ్వర్ రావు, పి.వి. ప్రభాకర్ రావు), ఐదుగురు సోదరీమణులు ఉన్నారు. ఇతను జీవితాంతం బ్రహ్మచారిగా ఉన్నాడు.

## రాజకీయ జీవితం
రంగారావు రెండుసార్లు ఎమ్మెల్యేగా, శాసనమండలి సభ్యుడిగా ఉన్నాడు. మాజీ ముఖ్యమంత్రి కోట్ల విజయ భాస్కర్ రెడ్డి మంత్రివర్గంలో విద్యాశాఖ మంత్రిగా పనిచేశాడు.

1989లో జరిగిన ఆంధ్రప్రదేశ్ శాసనసభ ఎన్నికల్లో భారత జాతీయ కాంగ్రెస్ పార్టీ తరపున హన్మకొండ శాసనసభ నియోజకవర్గం నుండి పోటీచేసి తెలుగుదేశం పార్టీ అభ్యర్థి దాస్యం ప్రణయ్ భాస్కర్ పై గెలుపొందాడు. 1994, 1999లలో జరిగిన ఎన్నికల్లో ఓడిపోయాడు.

## మరణం
ఇతను 2013, ఆగస్టు 1న మరణించాడు.

## మూలాలు

వర్గం:1940 జననాలు
వర్గం:2013 మరణాలు
వర్గం:భారత జాతీయ కాంగ్రెస్ నాయకులు
వర్గం:కరీంనగర్ జిల్లా రాజకీయ నాయకులు
వర్గం:కరీంనగర్ జిల్లా వ్యక్తులు
వర్గం:ఆంధ్రప్రదేశ్ శాసన సభ్యులు (1989)
బి. కృష్ణమూర్తి

**బాలసుబ్రహ్మణ్య అయ్యర్ కృష్ణమూర్తి** ఒక కర్టాటక గాత్ర సంగీత విద్వాంసుడు.
## విశేషాలు
ఇతడు తమిళనాడు రాష్ట్రం రామనాథపురం జిల్లా, పదరక్కుడి గ్రామంలో 1932లో జన్మించాడు. ఇతడు ముదికొండన్ వెంకట్రామ అయ్యర్ వద్ద పల్లవులు పాడటంలో శిక్షణ తీసుకున్నాడు. ఇతడు త్యాగరాజ కీర్తనలను, ముత్తుస్వామి దీక్షితుల కృతులను, పదాలను, జావళీలను ఆలపించడంలో కర్ణాటక సంగీత గురువులలో ఒక ప్రత్యేక స్థానాన్ని ఆక్రమించాడు. ఇతడు తమిళనాడు ప్రభుత్వ సంగీత కళాశాలలో ప్రొఫెసర్‌గా, ప్రిన్సిపాలుగా పనిచేసి అనేక మంది శిష్యులను సంగీత విద్వాంసులుగా తయారుచేశాడు. ఇతడు అనేక ఆడియో కేసెట్లను, సి.డి.లను రికార్డు చేశాడు. కర్ణాటక సంగీతంలో ఇతడు చేసిన కృషికి గుర్తింపుగా అనేక సంస్థలు ఇతడిని సత్కరించాయి. కేంద్ర సంగీత నాటక అకాడమీ 2007లో ఇతనికి కర్ణాటక సంగీతం గాత్ర విభాగంలో అవార్డును ప్రకటించింది.

## మూలాలు

వర్గం:1932 జననాలు
వర్గం:కర్ణాటక సంగీత విద్వాంసులు
వర్గం:సంగీత గురువులు
వర్గం:సంగీత నాటక అకాడమీ అవార్డు గ్రహీతలు
వర్గం:తమిళనాడు గాయకులు
పరస్సల బి పొన్నమ్మాళ్

**పరస్సల బి. పొన్నమ్మాళ్** (జ 29 నవంబర్ 1924) ఒక భారతీయ కర్ణాటక సంగీత విద్వాంసురాలు. తిరువనంతపురంలోని శ్రీ "అనంతపద్మనాభస్వామి దేవాలయం"లో నవరాత్రి ఉత్సవాలలో స్త్రీలు పాల్గొనడం నిషేధం. 300 సంవత్సరాలుగా ఉన్న ఈ అచారాన్ని ధిక్కరిస్తూ 2006 సెప్టెంబరు 23వ తేదీన తిరువాంకూరు రాజవంశానికి చెందిన రాజా రవివర్మ ప్రోద్బలంతో  పొన్నమ్మాళ్ ఆలయంలోని నవరాత్రి మంటపంలో తన కచేరీ చేసింది.

## ఆరంభ జీవితం
ఈమె కేరళ రాష్ట్రంలోని తిరువనంతపురం జిల్లా పరస్సల గ్రామంలో ఒక కేరళ అయ్యర్ కుటుంబంలో 1924లో మహదేవ అయ్యర్, భాగ్యవతి అమ్మాళ్ దంపతులకు జన్మించింది. 

ఈమె బాల్యం నుండే కర్ణాటక సంగీతం నేర్చుకొనడం ప్రారంభించింది. తిరువనంతపురంలోని స్వాతి తిరునాళ్ సంగీత కళాశలలో ఈమె మొట్టమొదటి బాలికా విద్యార్థి. ఈమె ఆ కళాశాలనుండి "గాన భూషణం", "గాన ప్రవీణ" కోర్సులను ప్రథమ శ్రేణిలో ఉత్తీర్ణురాలయ్యింది.

ఈమె పాపనాశం శివన్, హరికేశనల్లూరు ముత్తయ్య భాగవతార్, సెమ్మంగుడి శ్రీనివాస అయ్యర్, కె.ఆర్.కుమారస్వామి అయ్యర్ వంటి మహామహులైన సంగీత గురువుల శిష్యరికం చేసింది..

## వృత్తి

ఈమె తిరువనంతపురంలోని *కాటన్‌ హిల్ బాలికల హైస్కూల్‌*లో సంగీత ఉపాధ్యాయినిగా తన వృత్తిని ఆరంభించింది.  ఈమె త్రిపునితురలోని *ఆర్.ఎల్.వి.సంగీత, లలితకళల కళాశాల*కు మొట్టమొదటి మహిళా ప్రిన్సిపాల్‌గా పనిచేసింది.

ఈమె గురువాయూర్ పురేశ సుప్రభాతం, త్రిశివపురేశ సుప్రభాతం, ఉల్సవ ప్రభందం, నవరాత్రి కృతి, మీనాంబికా స్తోత్రం, ఇరాయిమ్మన్ తంపి  స్వరపరచిన కీర్తనలు, కె.సి.కేశవపిళ్ళై స్వరపరచిన కృతులు ఈమె ఆలపించి ప్రచారంలోనికి తెచ్చింది..

ఈమె దేశవిదేశాలలో అనేక కచేరీలు చేసింది.

## గుర్తింపు
ఈమెకు అనేక పురస్కారాలు, బిరుదులు లభించాయి.

వాటిలో కొన్ని:
* 2017లో భారత ప్రభుత్వంచే పద్మశ్రీ పురస్కారం.
* 2016లో ఎం.జి.రాధాకృష్ణన్ అవార్డు.
* 2015 చెన్నై ఫైన్ ఆర్ట్స్ వారి జీవన సాఫల్య పురస్కారం.
* 2012లో సంగీత ప్రభాకర అవార్డు.
* 2009లో ఎస్.గణేశ శర్మ అవార్డు.
* 2009లో సంగీత నాటక అకాడమీ అవార్డు.
* 2009లో స్వాతి సంగీత పురస్కారం.
* 2009లో శ్రీ గురువాయూరప్పన్ చెంబై పురస్కారం

## శిష్యులు
ఈమె అనేకమంది శిష్యులలో  ఎన్.జె.నందిని, ఎం.జి.రాధాకృష్ణన్, కె.ఓమనకుట్టి, నెయ్యతింకర వాసుదేవన్, అర్పణామూర్తి మొదలైన వారున్నాఉ.

## మూలాలు

## బయటి లింకులు
* Ms. Parassala Ponnammal 
* 

వర్గం:1924 జననాలు
వర్గం:జీవిస్తున్న ప్రజలు
వర్గం:కర్ణాటక సంగీత విద్వాంసులు
వర్గం:మహిళా గాయకులు
వర్గం:పద్మశ్రీ పురస్కారం పొందిన కేరళ వ్యక్తులు
వర్గం:పద్మశ్రీ పురస్కారం పొందిన మహిళలు
వర్గం:శాస్త్రీయ సంగీతకారులు
వర్గం:కేరళ మహిళలు
బుడాపెస్ట్

**బుడాపెస్ట్** హంగరీ దేశపు రాజధాని, అత్యధిక జనాభా కలిగిన నగరం. నగర పరిధిలో ఉండే జనసంఖ్య ప్రకారం యూరోపియన్ యూనియన్ లో తొమ్మిదవ పెద్ద నగరం. ఈ నగరంలో సుమారు 525 చ.కి.మీ విస్తీర్ణంలో 17,52,286 మంది ప్రజలు నివసిస్తున్నారు. బుడాపెస్ట్ ఒక నగరమూ, కౌంటీ కూడా. 7626 చ.కి.మీ విస్తీర్ణంతో 33, 03,786 మంది జనాభా కలిగిన *బుడాపెస్ట్ మెట్రోపాలిటన్ ఏరియా*కు ఇది కేంద్రబిందువు. ఈ జనసంఖ్య హంగేరీ మొత్తం జనాభాలో 33 శాతం.

## చరిత్ర
డానుబే రాణి అని పిలువబడిన బుడాపెస్ట్ చాలా కాలంగా దేశానికి తలమానికంగా, సాంస్కృతిక కేంద్రంగా ఉంది. పశ్చిమ హంగేరి కొండలు,  తూర్పు, దక్షిణాన విస్తరించి ఉన్న మైదానాలను సహజంగా  కలుసుకునే,  డానుబే నదితో  నగరం ఉంది. ఇది బుడా, పెస్ట్ అనే రెండు భాగాలను కలిగి ఉంటుంది, ఇవి నదికి ఎదురుగా  వంతెనలతో ఉన్నాయి. రోమన్  ముందు కాలానికి చెందినప్పటికీ,  బుడాపెస్ట్ ప్రధానంగా 19వ శతాబ్దపు ఆస్ట్రియా-హంగరీ సామ్రాజ్యం, ప్రస్తుత దేశం కంటే హంగరీ మూడు రెట్లు పెద్దదిగా ఉన్నప్పుడు. మొదటి ప్రపంచ యుద్ధం తరువాత హంగరీ పరిమాణం తగ్గడం, మధ్య ఐరోపాలో  బెర్లిన్ తరువాత మధ్య ఐరోపాలో రెండవ అతిపెద్ద నగరం. ప్రతి ఐదుగురు హంగేరియన్లలో ఒకరు బుడాపెస్ట్ లో జీవిస్తున్నారు. ప్రతిరోజు వేలాది మంది ప్రజలు ప్రయాణిస్తుంటారు. విశ్వవిద్యాలయలతో  విద్యార్థులు నగరంలో ఉన్నారు , విదేశీ పర్యాటకులద్వారా ప్రజలకు ఆదాయం లభిస్తోంది. సోవియట్ కూటమి రద్దు, హంగేరి సోషలిజం నుండి గుణపాఠం  తర్వాత  కొత్త అవకాశాలతో , విదేశీ  పర్యాటకుల ద్వారా ఆదాయ మార్గాలను ఏర్పాటు చేసుకోవడం లాంటి ఆర్థిక వ్యవస్థకు మార్పులతో దేశం అభివృద్ధి పథంలో సాగింది. డానుబే, బుడా కాజిల్ క్వార్టర్, ఆండ్రెస్సీ అవెన్యూ బ్యాంకులతో సహా ఈ నగరాన్ని 1987 లో యునెస్కో ప్రపంచ వారసత్వ ప్రదేశంగా ప్రకటించింది . దీనితో కొత్త హోటళ్ళు, దుకాణాలు, రెస్టారెంట్లు ఇతర సౌకర్యాలతో పుష్కలంగా ఉన్నవి. ప్రకృతి అందాలతో  బుడాపెస్ట్, కొండలతో , మైదానాలతో, నాగి మాగ్యార్ ఆల్ఫాల్డ్  తో కలిపే పురాతన మార్గంలో ఉంది. నది మధ్యలో కొన్ని ద్వీపాలు ఉన్నందున  నిషేధించబడింది. **బుడా** పశ్చిమ వైపున ఉన్న ఎత్తైన నది, వాటికి తగినట్టుగా భవనాలతో , కొండలపై నిర్మించబడి,**పేస్ట్** నదికి ఎదురుగా ఉన్న ఒడ్డున ఒక చదునైన మైదానంలో విస్తరించి ఉంది.

### వాతావరణం
సగటు వార్షిక ఉష్ణోగ్రత తక్కువ 50s F (సుమారు 11 ° C) లో ఉంటుంది, జూలై సగటు నుండి తక్కువ 70s F (సుమారు 22 ° C) నుండి జనవరిలో తక్కువ 30s F (సుమారు −1 ° C) వరకు ఉంటుంది. సగటు వార్షిక అవపాతం 24 అంగుళాలు (600 మిమీ). శీతాకాలపు హిమపాతం భారీగా ఉంటుంది,  ఉష్ణోగ్రత 5 ° F (−15 ° C) కంటే తక్కువగా ఉండవచ్చు.  వేసవిలో తేమతో కలిపి వేడి తరంగాలు గాలిని అణచివేస్తాయి. 19 వ శతాబ్దంలో పేస్ట్  లో వరదలుఉన్నాయి. డానుబే దగ్గర నీరు  కలుషితమైంది, వాయు కాలుష్యం తో ఉన్నది. బుడా నివాసులకు వాతావరణ కలుషిత ప్రభావం తక్కువ. 

#### భాష
హంగేరిలో 9,840,000 మంది హంగేరియన్ మాట్లాడతారు.  ప్రభుత్వ పరిపాలనలో, విద్య దేశ అధికారిక భాష. ఇది యూరోపియన్ యూనియన్ అధికారిక భాషలలో ఒకటి. రొమేనియా, చెక్, స్లోవాక్ రిపబ్లిక్లు, పూర్వపు యుగోస్లేవియా, ఉక్రెయిన్, ఇజ్రాయెల్ ,హంగేరియన్  ప్రజలు నివస్తిస్తున్నారు. కెనడా, స్లోవేనియా , ఆస్ట్రియాలో హంగేరియన్ ప్రజలు తక్కువ సంఖ్యలలో ఉన్నారు . ప్రపంచవ్యాప్తంగా హంగేరియన్ మాట్లాడే వారి సంఖ్య 12,605,590.
center|500x500px|గెల్లార్ట్ హిల్ నుండి బుడాపెస్ట్ దృశ్యం|alt=గెల్లార్ట్ హిల్ నుండి బుడాపెస్ట్ దృశ్యం|thumb

## వ్యక్తులు

* ఆర్థర్ కొస్ట్లెర్

## మూలాలు

వర్గం:ప్రపంచ నగరాలు
వర్గం:యూరప్ రాజధానులు
సుగుణ పురుషోత్తమన్

**సుగుణ పురుషోత్తమన్** (1941–25 ఫిబ్రవరి 2015) ఒక భారతీయ కర్ణాటక గాత్ర సంగీత విద్వాంసురాలు, స్వరకర్త, గురువు. ఈమెకు 2010లో సంగీత నాటక అకాడమీ అవార్డు లభించింది. 

## విశేషాలు
ఈమె చెంగల్పట్టు సమీపంలోని పొన్విలైంతకలత్తూర్ గ్రామంలో 1941లో జన్మించింది. 1960లలో ఈమె కేంద్ర ప్రభుత్వ ఉపకార వేతనం పొంది ముసిరి సుబ్రహ్మణ్య అయ్యర్ వద్ద శిక్షణ తీసుకుంది. అక్కడ మణి కృష్ణస్వామి, సుగుణా వరదాచారి, పద్మా నారాయణస్వామి, రుక్మిణీ రమణి ఈమె సహాధ్యాయులు. ఈమె సెమ్మంగుడి శ్రీనివాస అయ్యర్ వద్ద ప్రత్యేక శిక్షణ తీసుకుంది. మార్దంగికుడు తిన్నియం వెంకట్రామ అయ్యర్ వద్ద "లయం" నేర్చుకుంది. లలితాబాయి శ్యామణ్ణ వద్ద వీణా వాదన నేర్చుకున్నది. 

తిన్నియం వెంకట్రామ అయ్యర్ శిష్యరికంలో ఈమె కష్టతరమైన పల్లవులను అరుదైన తాళాలతో స్వరకల్పన చేసి ఆలపించడం నేర్చుకుంది. ఈమె "ద్వితాళ అవధానం"లో నిష్ణాతురాలు. పల్లవులను ఆలపించేటప్పుడు వేరువేరు గతులలో రెండు విభిన్న తాళాలను ఆ పల్లవికి సరిపోయేవిధంగా రెండు చేతులతో వేయడాన్ని ద్వితాళ అవధానం అంటారు.  ఈ ప్రయోగంతో అందరూ ఈమెను "పల్లవి సుగుణ" అంటూ పిలవసాగారు. "శరబంధనం", "సింహబంధనం" వంటి తాళాలతో పల్లవులను ఆలపించడం ఈమెకు మంచి పేరు తెచ్చిపెట్టింది. ఈమె సంగీత రచనలన్నీ "కదంబం" పేరుతో పుస్తకరూపంలో తీసుకువచ్చి సంగీతలోకానికి అందించింది.
 
కె.గాయత్రి,శ్రీనిధి చిదంబరం వంటి సంగీత విద్వాంసులకు ఈమె సంగీత శిక్షణనిచ్చింది. 

ఈమె తన 74వ యేట క్యాన్సర్ వ్యాధితో పోరాడుతూ 2015, ఫిబ్రవరి 25వ తేదీన మరణించింది.మరణించే నాటికి ఈమెకు భర్త, ఇద్దరు కుమార్తెలు ఉన్నారు. ఒక కుమార్తె కుముద కూడా సంగీత విద్వాంసురాలు.

## పురస్కారాలు
* 2004 - సంగీత చూడామణి
* 2006 - కళైమామణి
* 2006 - మద్రాసు సంగీత అకాడమీ వారి వాగ్గేయకార పురస్కారం.
* 2010 - కర్ణాటక సంగీత గాత్ర విభాగంలో సంగీత నాటక అకాడమీ అవార్డు
* 2012 - వెల్లూర్ గోపాలాచారియర్ అవార్డు

## మూలాలు

## ఇవి చదవండి
* Charukesi (4 January 2011) ''In their gurus' footsteps'' - ''The Hindu''
* Charukesi (12 March 2015) ''The endearing GURU'' - ''The Hindu''
* (27 February 2015) ''Obeisance to vocalist Suguna Purushothaman'' - ''Carnatic World'' 

వర్గం:సంగీత నాటక అకాడమీ అవార్డు గ్రహీతలు
వర్గం:కళైమామణి పురస్కార గ్రహీతలు
వర్గం:తమిళనాడు గాయకులు
వర్గం:మహిళా గాయకులు
వర్గం:కర్ణాటక సంగీత విద్వాంసులు